url: =Politics i cih taktak pen bang hi peuhmah hiam? Bangci sep hiam? Bang phatuam hiam? Bang hizen hiam? Kua tawh kisawh kha hiam? Kuate ading hiam? A taktak in mipi khantohna ding leh mipi a tamzaw hamphatna ding a sem dinga kipawlna, tup leh ngim kician tak nei a kipawlna, matut ding gelkholhsa leh sepzia ding khung dimdiam sa a kalsuan dinga kipawlna ahi hi. A hoih a nasem kipawlna khat in a nasepna sanga hoihzaw in a sem thei ding khat a kipat ciangin kidemna om a, a sem nuam kituh in mipi leh gam a puah nuam kituh in, sep masak ding leh sep nunung ding gelzia kibanglo kiguang in a sem nuam kituh hi. Tua banga na hoih sem a om laitak in a hoihzaw mipi adingin a lak, a luikhia theite mipi adingin manpha zaw sem hi. Tungnun kituhna ahih mah bangin nasem hoih ding leh a manpha a kip a kho ding matut nei dinga sepna ahi hi.\nPolitics ah kipawlna (party) khat in a nasepzia uh a hoih a om leh a dang kipawlna (party dang) khat in amau a hoihzaw hi ciin mipi tungah zuak, tangko, theisak uh a, mipi in amau adinga sem ding a deih pen uh a teel uh ahi hi. Politics a nasepna ah mipi sikcip leh mipi pen singpek banga zanga van deih bangbang bawlna dinga kizanglo hi. Mipi pen tungman banga zanga ut dandana mek, lom, sal, sek, tungsak, pheisak, bemsak, zawlsak cih banga hih zanzana utbang teng suah, amau utloh teng suaksak, amau utlohna gam ciang tun cih bang hilo hi. Politics nasepna pen a sem kipawlna (party) sepkhialhna, sep diklohna, sep siamlohna, sem nung a cih bang vua a sep loh uh ciang kidek vetlo a pulakna, pholakna, mindaisakna leh 'ko sem le ung hih banga sem ding, hoihzaw a sem ding' cih a hoihzaw nasep zia ding a lak thei kipawlna dang khempeuh tawh kidemna ahi hi.\nTua ahih manin a sem hoihlote a sepkhialhna uh kipulaksak a, a sep hoihte uh zong kipakta mah leh 'ko a hoihzaw in sem thei ung' ciin mipi tungah genna, pulakna, tangkona ahi hi. Tua manin politics tawh gam vai, minam vai khantohna nasepna ah a sem siampen cih zong omlo a, a sem siam zaw den cih zong om tuanlo in, a sem ngeite siam hi cih zong om tuanlo hi. A sep khempeuh uh mipi adingin a hoih, a manpha, a kip a kho, a kimangthei ahih nak leh politics hoih hi a, politics gina hipah hi. A sem mite mi thupi ahih ding a kisam hituanlo a, gamsung leh mipi in a hamphatpih theih ding a thupi masa hizaw hi. Ngaihsutna ciim leh sep siamna nei sa te bel a manphatna uh mipi in zong tel zaw hamtang uh hi. Mi hoih mahmah khat zong a ma omna kipawlna (party) tup leh ngim, sepsawm dan leh sepzia te mipi adingin a phatuam ahih kei leh a mawkna hi a, mi gina lo a kingaihsun khat zong a omna party hoih in gina in a gamsung, mipi sung khantohna ding leh mipite hamphatna ding a sep nak leh a kimanna tamzaw zel hi.\nTua manin politics ah 'gal' omlo a, 'lawm' cih zong omlo hi. A sem khialte zong a hun kik ciang sem hoih thei ahih manin i lawm mah hi a, a sem hoih mahmah khat zong mailam ah sem khial kha leh mipi adingin supna ahih manin deihhuai den tuanlo hi. Tua manin politics pen a kigenkhol theilo thu ahi hi.\nVaihawmna a len laitak leh a langlam a tu te a kitawng ahih loh uh hangin sepzia, kalsuanzia ah a siamzaw, a telzaw, a hoihzaw thei hih ding kituh den uh hi. A hoihzaw ding a kituhna vuah a dangte hoihlohna leh sepkhialhte a muh theih uh, a pholak theih uh zong kisam hi. A sep khialh uh theilo in akisapna uh gending thei kei le uh mipi in a semlaite mah hoihsa den ding hi. A langlamte zong a hoihzaw kalsuanzia ding leh sepzia ding (policy,manifesto) a lah theih kei uh leh amau om hang a phatuamlo hipah hi. Tua ahih manin vaihawm laitak te tawh semkhawm, tonkhawm, kipawlkhawm ahih loh hang mipi ading nahoih sepna ah a kipawlkhawm kei uh leh mipi in a langpangte zong nasem nuam hilo in 'a langpang nuam bek' (mi gen peuh a langpan nuam den bek) cih danin mu thei uh hi. Tua manin, langpang kipawlna (opposition party) te in vaihawmlai kipawlna (ruling party) pen - na nasep uh hihte hoih in hih bangin sem le uteh hoihzaw kan lai ding hi' ciin a gensia lah hilo, a hoihzaw in koh semthei ung cih a lak theih den uh kisam hi. Tua banga sepna pen 'constructive criticism' hi a, a hoihzaw ding ngimna nei a kigenpihna hi. A taktakin kigenpih cih pen pasal leh pasal bang a kiza nuam hikhollo hi; kei zong a thei hi ing, nang nong kup kul kei ciin amau kalsuanzia ding neihsa tek tawh a dingkip, a om ahih manun.\nNang leh na mipi hong it, na khua uh hong it, na minam uh hong puah ding, hong zuun ding leh hong lamsang ding, nasepna hong guan ding, kim leh pam ah khantohna kimu ding - tua banga sem nuamte leh sem ding hi cih na theihte uh na teel uh ciangin a teel mipite a pil kihi a, a hampha ding zong eimah hipah hi. Mimal hamphatna ding tawh a teel na hih uh a, zong nang mimal bekin na hamphat pih ding a hih leh nang bek mah in na hamphatpih dinga, na khuasung, na vengsung, na pawl sung, na gam sung leh na minam sungah phattuampihna hong tunglo ding hi. Mi khempeuh in a phattuampih ding a baih loh hangin a niamzawte a domsang, a lamto, a luite a puah, a thakte a khangtosak sem nasepna leh vaihawmna ah mipi lungkimzaw hamtang hi. Mimal hamphatna bek ahih ciangin mipi sungah phunna leh lungkimlohna tam hi.\nMipi ading vaihawmna ah tuakloh zong om thei hi. Khialhna a om leh manlang taka khel pah a, a hoihzaw a kalsuan ding akisam ahi hi. Tua banga kalsuanna ah nakpi takin mipi muanna kibehlap hi. Mipi in bel amau hamphatna ding a lunggulh pen uh hi. Mei, tui, cidamna, pilna sinna, ngeina leh minam khantohna, etc cihte a thupi sim uh leh a ngaihsutna uh ah a lianbel hi tawntung hi. Gentehna in: Zomi te in Zogam a vaihawm ding bang mipi in teel ding hile hang eima meltheih khat i teel sangin Zomi leh Zogam hong puah ding, Zomi leh Zogam kisap a thei, a sem nuam ding, a sem ut ding mi a teel leh a hampha ding pen Zomi te hipah hi. Zogam hipah hi. Zogam a teeng midang khempeuh zong hipah ding hi. Tua manin bang sem nuam, bang sep sawm, bangci sep sawm, sepzia ding hithei takpi maw, hitheilo ding khat policy a nei maw cih zong mipi in limtak a sittel ding, a kan ding, a theihsawm ding hi. Tuate theihna dingin ama thugen ngai, a laigelh sim, mite'n amah a muh dan kan, thei lecin kitel mahmah ding hi.\nMipi nasem ahih manin mipi kisapte a kigen theihna mun khempeuh ah a gensak, a kohsak, a gup, a van sak ding ahi hi. Parliament ah gen ding a kisap leh zong a gensak kisam hi. Kumpi minister te kiangah gen a kisap leh zong a gen kul hi. Mindai a kul leh zong mipi nasem ahih manin amah a mindai hilo in mipi min a mindai ahih manin a tawsawn ding mipi om veve hi. Mipi adingin gensak nuamlo, mipi kisap leh mipi lunggulhte kinsak lo, kinpihlo, lungkham selo ahih leh bel - ama angsung bek a khualmi ahih manin mipi in a deih toto lai ding uh hiam cih pen nakpi takin kikup a kul ahi hi. A kizang theilo Sakol khat pen sum tampi tawh na lei hangin na zuakkik hang kuamah in hong lei lo ding ahih manin a mawkna ahi hi. Mipi adingin a nasem ding khat na teel pen in nang a teel mipi adingin in hong sem kik nuam kei leh nang a sum na hi hi. Tua manin mipi adinga nasem nuam a kipan a hih leh mipi ading a sep ding ahi hi. A kulna tengah gim ing, tawl ing cilo in a tai ding ahi hi. A gen ding ahi hi. A gup ding ahi hi. A tua bang hun ciang khutzep a a tut leh bel mipi kamsia mahmah a, a sem nuam khat in sem leh mipi hamphazaw thamtham ding hi.\nPolitics ah a kihel mi khempeuh in a dinpih uh thubulphuh om den hi. Mipi ading a sem ding maw, gam adingin sem ding maw, bangci sep ding cihte a neih kim uh a ngeina hi. Tua a neihte uh mipi tungah a pulak den uh a, a tangko den uh zong kisam hi. Mipi in tuate tua adingin ding hi cih a theih kisam hi. Mipi in zong kipawlna makaite in a gente uh a up uh a kul ahi hi. Tua a gen hang tuaci kenteh cih ding hilo hi. Tua pen mi picinglo leh a khangto lo mite ngaihsutzia ahi hi. Zomi te pen minam picing toto i hih manin mite thugen i up ding ahi hi. A gente in a gen bang uh a sep kei uh leh zong i talsik ngam ding, i hang i dot ngam ding ahi hi. Mipi tawh kizom in policy om bangbang a gen tawntung ding uh kipawlna makaite leh kipawlna mawhpuak ahi hi. Party khat in a sepnop a uang gen luat ciangin tua bang kisem thei takpi ding hiam cih zong mipi in ettel mahmah ding ahi hi. A hoih mahmah hangin a piang theilo ding thu zong om tham hi. Sepzia ding, sepsawm dan a ginat mahmah hangin a hi thei kikeuhlo ding pawl om hi. Tua bangte pen mipi adingin a metna leh phattuamna om tuanlo hi. Tua manin a uanglua, a vallua a kigen hiam, mipite khemna bek hiam cih pen mipi in limtak a suut ding, akantel ding, a theih mahmah ding ahi hi.\nKinial leh kikupnawi pen a tam mahmah ding kisam hi. Kinial kikupnawi ciangin tungnun kituh hilo in nasepzia ding kikupna hi a, lungduai tak, pilvang tak, siamtak in kikup ding ahi hi. Thu khat peuhpeuh ah kikumlo, genkhawmlo ahih leh a hoih pen pianglo thei hi. Kikum lua leuleu in sepna man ding hun om kei leh a mawkna hi. Tua manin thu khat peuhpeuh kikum dingin zong sem khia pahpah ding hi. Kikumlo a a thunei pen-in hoih a sak khat peuh sep suk ziauziau pen a dangte simmawhna leh thusimlohna, ukcipna ahih manin mipi lungkimna sangin lungkimlohna, hehna piangsakzaw a, khantohna kim zong pianglo zaw hamtang hi. Tua manin a kisam mite kisap khawng kuppih dingin a kisapte uh piak theih a om leh pia ding, sepsak theih a om leh sepsak ding, gup a kul leh gum ding, gensak a kul leh gensak ding, itna tak leh kiniamkhiat takin sem ding, kisuang leh kiphasak a kihitheisak cih bang omlo ding. Mipi adinga nasem khat maietet kul cihte zong kizang theilo hi. Mipi adingin a sep nop leh a sep ngiatngiat ding hilel a, thoihthoih, kamvilvil, mai biakbiak kulte kingai mahmah khollo bek hilo kideihlo hi. Tua manin mipi nasem ding khat pen mipi tawh kizom thei mi a hih kisam hi.\nParty khat pen vaihawmna a tan kei leh zong a vaihawmte vaihawm khempeuh langpan, oppose, kankuat dinga ding hilo ahih manin tua bang a vallua ah a kidop ding ahi hi. A hoihzaw a lah theih kisam bek a langpan den kisam tuanlo hi. Ama hun zong hong tung ding ahih manin ama hun hong tun ciang a sepzia ding a hoihzaw mipite tungah a lak theih ding, a phuangkhiat den, a tangko den a kisam ahi hi. Amau pawl (party) hih hilo peuh a sia dana gen a langpan dente mipi in mi picinglo, a gilo, aman sem leh zong a sem thei tuanlo dingin um kha thei uh hi. Tua ahih manin a langpang pawl ahi a, a vaihawmpawl a hi zongin mipi nasem ding khat pen in mipi ading bek mah ngaihsut a nei in a sep ding ahi hi. Angsung deihna leh angsung khualna a neih khak peuhmah leh a neih nini pen a sepna a tawpni ding a kipat ni hikhin hi. A kiam lam hita cih a theihpah ding ahi hi. Tua manin a langpan leh zong a thukhual siamna tawh langpan mi ahih kisam hi; English in, "responsible opposition" kici hi.\nThukhual siamtaka langpan siam, ama deihna leh lunggulhna lah phuzo den, mipi hamphatna ding leh khantohna ding lah sem zo dente pen mipi in kipakta bek hilo in thudik, thuman gum ngam uh hi. A diklo in vai a kihawm leh thuman gen ngam uh hi. Mipi deihna a om leh nawkpih ngam uh hi. Thudik thuman ahih nak leh thuak a kul leh zong thuak ngam uh hi. Ama minphatna ding sangin a mipite hamphatna ding ah thudik thuman in ding ngamzaw a, minsiat zong khu ngam uh hi. Tua bang mi citak leh kuhkalte mipi in ciamteh in a thuak hangin thuakpih uh a, a dinpih thudik thuman hang mahin a minphatna kiamlo a, kip semsem zaw hi. Tua hilo a kamsiam leh muksiam tawh nek zonga, kilep mengmengte mipi bek in cimtak hilo in mipil mimal kim in zong thupisalo in 'sawltangzang' leh 'khetbuk' bek in zang lel uh hi. Khetbuk in a kizang thei mi khat pen a tawpna ah amah leh amah kikhen puk lel hi.\nThudik thuman tawh a dingkip mi bel a puk hangin thokik a, a kinengniam hangin kitawisang kik veve hi. Banghang hiam cih leh thudik leh thuman pen mual leh guamte a kipiansak ma pek pan lei leh van a bawlpa om pan kipan a omsa hi a, leitung bei dongin zong a kip dingte ahi hi. Tua manin a kip a khote ah a kilam mipa, minu in mi hampha hi a, bah hun om taleh dingkik veve hi. Koi gam koi mun peuh ah a om zongin kip a, thudik thuman a kideihlohna mun nangawn ah etteh leh kingakna pi pen in a kineilai ding suangpi ahi hi. Kinial kitot a omhangin hehlo dingin a lungduai ding mi pen a pil a ciim hi a, heh ding huna heh ngamlo mi pen mi dawilok, meidawi hi in, hehlohna dinga heh pah gamgamte lah mihai ahih manin mipi nasem dingin kizang thei taktaklo hi. A taktak in bel mipi nasem ding mi khat pen mipi tawh a kizop ding hi a, mipi tawh a kigamlat ding hilo hi. Mipi itna nei dinga, mipi dinmun tel sitset mi hi ding hi. Heh a kul hun thei dinga, zong hehngam pah lel ding hi; hehloh a kul hun zong thei ding hi. Mite khetbuk in om ngeilo dinga, mite suangtat satna in a kiphal ding hilo hi. Thudik thuman tawh a ding kip mi in a puk hangin thokik dinga, a lelh hangin gualzo kik ding hi. Tua ahih manin thudik thuman pen leitung bei dongin akip ding ahi hi.\nTongsan Pen Award 2010 Winner


timestamp: atn

url: =Kalaymyo COVID-19 omzia :: ZOMI DAILY\nposted on 24 April 2020 at 11:07 pm Lomkholna: Kalaymyo, News, Tedim, Zomi\nKalaymyo ah COVID-19 vai tawh kisai kipawlna tuamtuam kigam tang ngeingai in nopci mahmah hi. Ahih hang Kalaymyo pan natna ngah Zomi khat hong kimuh khiat ni a kipan kipawlna honkhat hong lau in hong semzom nawnlo uh hi. A diakdiak in namdang kipawlna teng bang a khawl mang hiphial hi.\nHibang hun kawmkal panin ZYA in thathak sanin Zomi sung a mapang nasemte tawh kipawl khawmin Zomi COVID-19 Response Committee (ZCRC) ci in kiding khia a Topa thukimpihna le Zomipih khempeuh mapan khopna tawh kal 2 sung in nalian tampi mah kisemkhia, kigelkhia zo hi.\nAdiakdiak in Kalaymyo a natna kimu pen Zomite ihih manin namdangte neu etna kisim thuak khinkhian kha ding ahih manin khat veivei puak hak kisa kha thei ding hi.\nKalaymyo a om Zomite aw lungkiakei ni, lungsim tha nemsak kei ni Topa theihloh a piang hilo ahih manin Topa hoihna nikhat ni teitei teh i pulakna hong hizaw ding hi.\nKalaymyo a om Pawlpi ciat in hih COVID-19 pen hong ven hunding kithei zo nailo ahih manin Thungetna ban ah pawlpi mite ading kiginkholhna cihte i neih tek nading zong kithei saknuam hihang.\nHaksatna, dongtuahna tuamtuam i tuah khakle ZCRC in ahi thei bangbang in hong kihuh ding hi. Tu laitak ZCRC in ZYA zumpi mah bulphuh in pan kila a 7:30 AM pan 4:30 PM sung committeete ki tu den hi cih zong kitheisak nuam hihang. Topa’n Zomite hih COVID-19 natna pan hong suakta sak kim ciat tahen. Zomi COVID-19 Response Committee April 24, 2020\nZomi USA omteng pankhopna tawh ZNTV in tanu semin COVID-19 hanga cimawh dongtuakte huhna sum kidong lakpan khak masak teng tuni in Ks. 10,042,100/- ZCRC ah tung hong tungta hi. Kizek khia pah in\n1. COVID-19 Emergency Committee Tedim CSO tung Ks. 4,500,000/-\n2. New Stap (Pi Kam Khan Dim) tung Ks. 500,000/-\n3. ZYA Tonzang (COVID-19 Tanute) tung Ks. 500,000/-\n4. ZYA Cikha (COVID-19 Tanute) tung Ks. 300,000/- cihbang in aphualphual ah kipuak sawn pah hi.\nApiakhia mimal, kipawlna le pawlpite khempeuh Topa’n azah tampi tawh nana thuh sakkik tahen. Hong buaipih ZNTV tanute zong Topa’n lawhcinna nana piaksak toto lai tahen. Kam Suan Mung (Finance & Fundraising Coordinator, Zomi COVID-19 Response Committee)\nZomi COVID-19 Response Committee (ZCRC) tawh kizom in.\n1. Cimawh haksatna thu telloh dotnopna naneih le “Call Center” nana hopih in. Call Center No. 0944448260\n2. Thuging, thu kizaugente thuman takpi mah ahidiam ci na dotnop le “Trust Information Team” nana hopih in.\nPa Lian Khan Tuang (Coordinator)\nPhone : 09400511757\nPa Deric Kam Za Al – Phone : 09253728673\nPa Kam Khan Sing – Phone : 09952446770\n3. Lungsim thanem, lungkham mangbang in a omte thapiak ding akisam a omle “Psycho Social Support Team” nana hopih in.\nSia Kham Sian Pau (Coordinator)\nPhone : 09770259021\nRev Langh Suan Thawn – Phone : 09259194255\nRev Kham Do Dal – Phone : 09258360465\n4. Nekledawm kisapna hong van pihding kisapna a omle “Food Supply & Logistic Team” nana hopih in.\nPa Thang Khan Tuang (Coordinator)\nPhone : 09400309471\nPa En Khan Go – Phone : 09400307957\nPa Zam Thuam – Phone : 09400307982\nTg Lian Suan Piang – Phone : 09259185056\n5. Huhna panpihna thatang tawh sepding/bawlding kisapna a omle “Volunteer Team” nana hopih in.\nPau Kim Tuang (Coordinator)\nPhone : 09404808426\nTg Thang Sian Van – Phone : 092571914834\nLia Khawm Lun – Phone : 09442757695\n6. Neihsa / lamsa, sumlepai tawh panpih nuam i omle “Finance & Fundraising Team” nana hopih in.\nPa Kam Suan Mung (Coordinator)\nPhone : 09400311770\nPa Vungh Za Khup – Phone : 09400307712\nPa Khan Za Nang – Phone : 09259175730\nFrom, Zomi COVID-19 Response Committee (April 24, 2020)\nZomi sungah COVID-19 natna ngah khakpen mawhna hi zenzen lo hi. Gamtat siatman, ginat lohman hi peuhmahlo hi. Kimawhsak, kimin siatsak ding hi hetlo hi. Leitungbup in zong a buaipih thu hi in natna ngahte maizum nading om peuhmah lo hi. Zomi na it a, zomite damna ding na deih taktak le natna neite in na hawh, na vakna, na kizoppihte thuneite tung siangtak in genzawk ding hi.\nEtcik thuakte zong bangmah lungneu ding hilo hi. Na mipihte ading na kipiakkhiatna lianpen hizaw hi.\nA lauh huai penpen in etcik thuakte le natna neite sang in a pualam a om nanglekei hizaw hi. Natna lungno pen kimuzolo kilang paklo ahih manin apua lam a om nanglekei in mipihte tung natna hawm kawikawi ihih zawkkhak ding kidawm mahmah ni.\nCOVID-19 natna hang a kisapna munmun ah tanu semding volunteer ding a, akipia khiate nong huhna nong khualna un Zomipih dang khempeuh in vaikin mahmah a om kei buangle innsung ah omna tawh ma hong panpih zaw un.\nHih a kipiakhia tanu te ading, nuntak haksa cimawh daipamte ading le lockdown mun a om mipihte ading panpih zawhna naneih uh le Zomi COVID-19 Response Committee (ZCRC) tung panpihna kipia thei hi.\nAthupi penpen in inn ah omding mah ahi hi. Kam Suan Mung (09400311770, Finance & Fundraising Coordinator, Zomi COVID-19 Response Committee, April 23, 2020)\nPrevious: Khangthakte (Gen Z) & Facebook ~ David Thangkhek\nNext: A lamdang COVID-19 ~ Pau Khat Suan\nThukhel nono General Knowledge (Part 7)\nNa thauval ding kidawm in\nIndia’ Space Observatory Astrosat in Vampire aksi in aksi dangkhat athah laitak mu ~ TK Lian\nMakai Hihna ~ Joshua 1:6-9\nLungtang pan a luang sisan luankhi ~ Zam Thuam


url: =Rohingya te vaitawh kisai in Kawlgam leh Bangladesh kimuh khopna :: ZOMI DAILY\nposted on 26 February 2018 at 7:37 pm Lomkholna: Myanmar, News\nBangladesh vaitawh kisai in thuvanding kawlgam pan akiseh thak Ulian U Lawn U pen nipikhuavak ni in Bangladesh lampan thuvaihawm pi Ulian Ah Mahmood Ali tawh kimuh khopna nei in Rohingya vai tawh kisai thu aizong gamnih kizopna zia zong kikupkhop holimna nei thei uh hi.\nThu kikupkhop na aman uh ciang in, gamnih kizopna khantot nading ahoihpen in hanciam to ding cih Kawlgam Ulian U Lawn U in pulak khia hi.\nBangladesh lam Ulian Ah Mahmood Ali in, dongtuak cimawh Rohingya minam te limtak in aom na ciat vuah puak kik ding bulphuhpi in kikum ung cih pulak khia hi.\nTua tawh aki zom to suak thu vai khat;\nBangladesh ah atung Nobel angah Numei thum Shirin Ebadi ,Tawakkol Karman leh Mairead Maguire tepen Cox’s Bazar ah dongtuak omna mun ah vapai uh in, thunei te leh gamuk kumpi te kiang ah zong vaki muh ding in gen khia uh hi.\nAmau pen Rohingya numei te ading thulela vanpih ding in ahong pai hi ung ci in pulak khia uh hi.\nBangladesh Ulianpi patawh zong Sheikh Hasina tawh nithum ni ciang ki muhkhop ding gelin sehsa in nei ung cih Bangladesh news ah pulak khia uh hi. VoA, Tedim Times\nKawlpi kumpi-zato ah aki zat ding in Kalsawpna (ေက်ာက္ကပ္ ေဆးစက္) setvan khat piakhia uh hi.\nSakai sung ah suangmeihol nesepnei piite’n kawlpizat ah akizang ding kalsawp na set leinading in US Dollars 12650 biak na 26.2.2018 zingsanglam in bawl uh hi.\nA beisa uh in kalsawpna set thum aom sa leh tu a, aki piakbeh khat tawh kigawm kalsawpna (Kindey=ေက်ာက္ကပ္ ေဆးစက္) set lii om hi cih ki thei hi. Kawpi zato ukpipa ahi Dr Aung Myo Win tung ah sumtang dallars apna nei uh hi cih thu kiza hi. IP RD, Tedim Times\nPrevious: Malaysia, Ampang vengsung nasepna khatah Crane tuksuk in lamzikpi khakcip\nNext: Yangon Region sungah nikhatsung in mei 7 veitak kang


url: =Dr. Nang Sawm Piang leh Dr. Chinkhanlun Guite Lungdam Pihna\nRev. Nang Sawm Piang (Principal, Tedim Christian College) in 17 May 2014 a ki bawl A 64 Veian Trinity Theological College Graduation Pawipi pan in mipi mai leh Pasian mai ah Doctor of Theology gual zawhna hong la thei a hih man in Zomi Innkuan (Singapore) in nakpi in ki angtang pih mahmah hi.\nDr. Piang pen 2008 kum in Trinity Theological College ah sang kah ki pan in tua a kipan in ZIS nasepna te leh biak piakna te ah hong makaih in a pil ban ah minam leh Pasian a it mahmah makai hoih khat a hihi. Zomi te in Dr. Piang bang mipil tampi i deih hi.\nTedim Christian College ah tu laitak in sang siapi (principal) a sep ban ah a sawt lo in zong Bible Society of Myanmar ah consultant (part-time) in nasem thei ding a hih man in zong Zomi te sung bek hi lo in Myanmar level ah zong thu dotpi khat hong suak a Pasian hoihna i phat toto hi.\nA zi leh a tate thum tawh tu laitak in Yangon ah teng uh hi.\nRev. Dr. Nang Sawm Piang gual zawhna puanpi tawh\nBangalore, India ah March 29, 2014 in kum 105 a pha Indian Institute of Science (IISc) in a sang naupang te a khat veina Convocation (nidang in nei ngei lo uh) piakna ah\nTg. Chinkhanlun Guite in Doctor of Philosophy (Physics) hong la thei a hih man in Zomi Innkuan (Singapore) in nakpi tak in ki lungdam pih hi. IISc ngeina convocation om ngei lo a hih ban ah tutung nangawn in zong kua mah in puantual pi silh se lo uh hi. (see photo)\nDr. Lun 2013 kum in Singapore, Asia leh leitung ah university hoih khat a ki thei Nanyang Technological University ah Research Fellow in panmun hong nei in tua a kipan in ZIS nasepna leh a diakdiak in khangno lamah hong makaih in hong pantah mipil, minam leh Pasian a it khangno khat a hihi. Minam a ding leh Pasian a ding a hih nak leh a Dr. Piang mah bang in a hun neih sunsun a eu den khat hi a Zomi te a ding in thupha a hihi. A mah pen tangval lai khat zong a hi a a angkawi ding thu a ngenngen khat hi.\nDr. Chinkhanlun Guite (Gual nunung veilam pan a nihna) gual zawhna ngahna lim\nLungdam leh angtangpihna tawh,\nZomi Innkuan (Singapore)


url: =Dahpihna thupuak ~ Tg. Kap Sian Khai :: ZOMI DAILY\nposted on 30 September 2015 at 7:10 am Lomkholna: Dahpihna, News, ZIUSA, Zomi\nKawlgam sung Tonzang khuapi uk, Tuitum khua mi, tulai tak a Kyaukmyaung,Tamwe, Yangon a teng, Pa Pau Khan Thang (Samte) leh Nu Don Lian Cing te sung pan a piang Tg. Kap Sian Khai in Columbus, Ohio, USA pan in nimit 09-27-2015 zan nai 11:15PM in tuipekna tuikhuk sungah kia in a bawlpa a nungta Pasian kiangah hong ciahsanta hi.\nTg. Kap Sian Khai pen 1988 kum January 28 ni a suak khangno khat hi a, pilna deih a hih bangin kum 2008 kum in Bachelor of Arts ( B.A) lukhunelkai ngah hi.\nTg Kap Sian Khai pen leitung nuntakna nop zawkna ding lunggulhna tawh Malaysia gam tawn in April kha ni 28, 2015 in USA gam a tung hi a, a nu leh pa, sanggam laigui zomte in a muan leh suan mahmah uh khangno khat a hihi.\nTg. Kap Sian Khai in lam-et hetloh in hong nutsiatna hangin a ma’ innkuan pihte leh laigui zom sanggam u leh nau, innsung dongta khempeuh tawh a kibangin Zomi Innkuan USA in dahpihna kong pulak uhhi. I it mahmah Tg. Kap Sian Khai hong nutsiatna hanga, dahna khitui a nul mikhempeuhte tungah a nungta Pasian Kha siangtho in hehnepna thupha hong pia hen, cin thu kong ngetsak uhhi.\nTg. Kap Sian Khai i luang pen leitung ah a kiphum kikna ding a kisam vaisai ding thu khempeuh pen a sih hun lai tak a, a tenna USA gam sung Ohio gamke sung Columbus khuapi a om Zomi Innkuan kipawlna leh pawlpi pan in vanpih ding cih thei i hih manin dahna sungah i lungnop tuam hi.\nA ma i sihna tungtang tha leh zung, a thu le la tawh a buai pih khempeuhte tungah Pasian in AMA thupha hong pia ding i lam-en hi. Leitung pen kikhenna gam a hih manin a dah a kap mi khempeuh in Pasian gelna a tangtung hi cin, i ki hehnep siam ni. Haksat hun ciang a hong huh pahpah Pa, Khasiangtho hehnepna leh daihna thupha note tungah hong tung ta hen!\nPrevious: Tukum Gambup Kiteelpi Khitah Zomi In Koilam Maingat Ding?\nNext: Muh ciil Melbourne – 5 ~ Hau Za Cin\nKa muhpak US Gamthu pawlkhat (20) ~ Awn Za Pau


url: =Hiam gamtatna (Terrorism) ~ Tual Khan Suan :: ZOMI DAILY\nposted on 15 February 2017 at 11:16 am Lomkholna: Article, Politics, Tualkhansuan\n“Muh dahna pen muh dahna mah tawh thu hoih suak theilo in, itna tawh thu hoih suak thei bek hi.” Buddha. September 11,2001 ni a USA gam New York khuapi a om World Trade Center building, Muslim biakna bia Osma Bin Laden makaih Al-Qaeda pawlpi pan hiam gamtat mi (terrorists) te in Vanleng (airplane) kawikaih (hijacked) in a suksiat uh ciangin tuhun leitungah “ terrorism” cih kammal hong laang mahmah hi. USA kumpi a sem G. W. Bush khawnbawl upa pawl (administration) in zong “ hiam gamtatna gal (war on terrorism)” cih kammal zangin leitung ah tangko uh a, Al-Qaeda pawlpi mite om na mun khempeuh gulhik cil geh in zon cihtak zong pah uh hi.\nTua banga hiam gamtatna (terrorism) pen tuhun a kipan hi lo hi. Leitung tangthu tawm en kik leng; 1931 February 21 kum a Peru gam Arequipa khuapi a Byron Rickards in meithal (arms) tawh a deih ngetna, September12, 1948 kum a Greek te i T.A.E Vanleng (Airlines plane) communist panpih mi (6) in Yugoslavia gam a khualzin ding sangnau pang te a kawikaih (hijacked) na, 1960’s kum pawl a Israel gam thong sunga a om Palestinian mite a khak khiat ding deihna tawh Israel gammi Olympic a kimawl dingte Palestinian gammi te in a kawikaihna te uh gen kei leng zong leitungah a ciamteh tak vanleng kawikaihna pen tam mah mah khin zo hi. A hizongin tua bang thu piangte hih mun ah i gelh kik kei ding hi.\nHih bangin hiam gamtatna (terrorism) cih kammal a ki lim zat mahmah hun lai tak in hih kammal i khiatna (definition) pen gelh khiat ding zia tawh kisai zong buaina tampi om hi. Cihnopna ah a bang ci bang gamtatna te hiam gamtatna (terrorism) ci ding? Kumpi a sem te zong hiam gamtatna (terrorism) a sem ngei ding uh hiam? cih bangte leitung bup san theih ding thukimna hamsa mahmah hi. Bang hang hiam cih leh na khempeuh ah a lang tuak om den a, a lang khat lam leh a mau dinmun pan en leng a san theih huai thu leh a mau leh a mau khial a kisa lo vive i hihi. Mikhat (ahih kei leh) pawlkhat in a mau muhna leh ngimna a ngahna dingun a gamtatna pen hiam gamtatna (terrorism) ci’n a dang mite (a langpang mite) te’n a ko lai tak un, a mau leh a mau pen “suahtakna ding na semmi (freedom fighters)” ci’n kimu uh hi. (One man’s terrorist is another man’s freedom fighter)\nTua hi a, hiam gamtatna tawh kisai san dan a tuamtuam tampi leh leitung bup santheih ding a khiatna pen ngah hamsa hi. United Nations Organization (UNO) a kiphuh khiat ma hun a leitung bup minam te kipawlna a hi League of Nations Convention (1937): in “gam khat langdona ding a hih kei leh mimal khat or mihing pawlpi khat or tangpi tangta te lungsim sungah lungzinna, lauhna, ciziat huai gamtatna a piangsak thei tual thahna leh khialhna pen hiam gamtatna (terrorism) c’in ciamteh hi”.\nTua khit leitung bup minam kipawlna (UNO) in, UN Resolution language (1999): “1. tual thahna leh khialhna, a thu manlo a hiam gamtatna te khempeuh pen mi kua cih omlo muh khempeuh ah a bawl leh nakpi takin mawh sak hi, cih leh 2. “ politik tawh kisai a hizongin, ngaihsutna (philosophical) , lunggelna (ideological) , minam, biakna leh a dangdang paulap in a tupna leh ngimna ngahna ding in mimal, mihon leh tangpi tangta siatsakna leh a ci ziat huai gimna a piangsak thei ding gamtatna pen hiam gamtakna (terrorism)hi ci’n let khia hi”. Hih a tunga te pen leitung bup minam kipawlna ah hiam gamtatna (terrorism) tawh kisai a khiatna tei khiat ding a thusun (proposal) thu te a hihi.\nMi khempeuh in tupna leh ngimna kinei tek a tua i tupna leh ngimna i ngahna ding hong langpan te leh hong khak tante “galte” ci’n kiciam teh a hih manin mi khempeuh gal nei i hihi. Kumpi dinmun a om te in tua bang hong langpan te pen “ thukham pualam a om mite (outlaw), tual that leh khialhna bawl mite (criminals)” cih bangin tangko thei uh hi. A hizongin kumpi a sem te mahmah in zong a mau (kumpi te) tupna leh ngimna a tangtun na ding un tua bang na sep te sem ngei kha ding uh hi. Gentehna in a galte uh a mat zawhna dingun bang mah khialhna nei lo mipi (civilian) te gawtna, mihing banglo a bawlna (inhumane) leh thauvui thau tang tawh kapna te a hihi.\nHiam gamtatna tawh kisai a khiatna leitung bup san theih ding a kilet khiat na ah hamsatna a om hangin hiam gamtatna a pianna dingin “hiam gamtatna i gah leh a pianna ding a sem mite” a om ding a kisam hi. Tua hi leh, terrorism i cih teh “gamtatna i gah (the expected result of the violence)” bulphuh khensatna nei ding maw, a hih kei leh “a pianna ding a na sem mite (the nature of the actor)” bulphun a khensat zaw ding maw cih thu ngaihsut huai khat hong suak kik hi. A zenzen in “ gamtatna i gah (the result of the violence)” bulphuh leng Mizo gal lai hun a India galkap te in Mizo tangpi tangta te tunga a gamtatna te uh a hi, mihing banglo a gawtna, inn leh lo leh neihsa lamsa suksiat sakna, numei sualna te a kipan, Kawlgam galkap kumpi te i gamtatna te kihel in, USA gam kumpi in Afghanistan leh Iraq gamsung ah khialna nei lo mipi te bomb leh thauvui thautang tawh a thahna te khempeuh zong hiam gamtatna ki ci thei hi. “Apianna ding a sem mite (the nature of the actor) bulphuh leng a thunei kumpi leh a tha hat pen kumpi te gamtatna leh nasepna khempeuh pen thu man hong suak ding a, leitung ah thukham vaihawmna (the rule of law) bei in, mihing vaihawmna (the rule of Man) tawh thu kigen ding a hih man in thu manna (justice) om nawnlo ding hi.\nUSA gam kumpi in leitung bup ah hiam gamtatna a bei siangna dingin deihna tawh hiam gamtat pawlpi (terrorist organization) te a hi Al-Qaeda, Hazzebollah leh pawl dangdangte a om na peuh uh delh in a do den uh hangin a mau (Al-Qaeda) te in USA gam kumpi pen zong hiam gamtat mi (terrorist) in mu uh hi. A mau hih bangin na ci uh hi. “Killing a person in a forest is an unforgivable sin, But the massacre of a peaceful nation is a debatable question. Hiam gamtatna (terrorism) pen lungsim tawh kisai (mentality) a hih manin mihing te kisin sak na pan a zung kha a hihi. I Zomi paunak sunga “Ak gilo khat go (that) leng a taang (khek) ding khat om veve” a cih uh bangin hiam gamtat mi khat a sih hangin tua bang ngaihsutna a bei siang ding hilo a, mi dang khat a khek ding om veve ding hi. Hiam gamtatna pen hiam gamtat mite in bei sak ngeilo ding hi. (Terrorism can not be eliminated by Terrorist)\nMihing te nuntakna ah thu hoih khat ngahna ding in a hoih lo gamtatna tawh ngah sawmna pen lam khialhna khat a hihi. Thuhoih vaihawm ut mite in a hoih lo nate leh a hoih lo na a sem mite tungah thu hoih leh thu dam tawh gamtatna bek in mihing te nuntakna ah lungmuanna om sak thei bek hi. “Kawl zong thu dam in ki ho” ci’n i paunak sungah i zat bangin thu dam tawh kihona hang bek tawh i deih thu hoih ki bawl khia zo pan hi. Tual Khan Suan\nPrevious: Malaysia Kepong ah innkhat meikanggawp in mi 3 in sihlawh ~ ZD\nNext: 2013 kum Asylum-seeker te tettan beiciang Card pianawnlo in laidal tawh laihtading ~ ZD


url: =Ezekiel 41 | Siantongluan.net\nEzekiel 41 |\nTua ciangin a mipa in a laizanga om inndei-ah hong paipih hi. Tua inndei lutna lampi teh a,\npi sawmlegiat zai a, a pang tuaka om kawmte pi giat tuak a sah hi. A laizanga om inndei sung a teh ciangin pi sawmgukgiat sau a, pi sawmthumli zai hi.\nTua ciangin inndei sungnungah amah pai a, tua sung lutna lampi a teh ciangin pi thum sau-in pi sawm zai a, a pang tuaka om kawmte pi sawmlenih tuak a sah hi.\nTua inndei sungnung a teh ciangin a dung a vai pi sawmthumli tuak a pha hi. Tua ciangin amah in kei kiangah, "Hih lai pen Siangtho Pen Mun ahi hi," hong ci hi.\nTua ciangin amah in biakinn kawm puanung teh a, pi sawm tak a sah hi. Hih kawm tawh a kimatin biakinn kimkotah inndei neuneu om a, tuate pi sagih vive a zai hi.\nHih inndei neute dawl thum pha a, dawl khat gual paiphei suakah inndei neu sawmthum om hi. Tua inndei neute a dawl sanna tawh kizui-in a biakinn kawm pa to tektek a, tua inndei neute a nang dingin khuam a tuamin kulloin a biakinn kawm kimang toto hi.\nTua biakinn kawm pang bela kibawl inndei neute sungah kahlei omto a, a dawl nuainung panin a tungnung dongin kizomto hi. A inndei neute a dawl sanna lamah a biakinn kawm a pat tektek mah bangin a sang lama om inndei neute a sung zai semsem hi.\nBiakinn kimkotteng a lei kitawito a, a mundangte sangin pi sawmin sangtozaw hi. Tua mun panin biakinn kawm leh a kimkota inndei neute kipanto pan hi.\nInndei neute a kawm sahna pi giat pha a,\nbiakinn kimkotah suangphah bangin a kitawito-in a kibawl a zaina pi sawmthumli ahi hi.\nBiakinn kimkotah a om inndei neute-ah paina ding kongvang, leilu lamah khat omin, leitaw lamah khat om hi. Tua biakinn kimkotah pi giat paisuak a zai cial khat a om leuleu hi.\nTua ciangin nitumna lamah biakinn lam a nga inn khat om hi. A inn dung pi za khat sawmnga hi a, a vai pi za khat sawmleguk hi a, a kimkota a kawm pi kua a sah hi.\nTua ciangin mipa in biakinn teh a, pi za khat sawmgukgiat a pha hi. A kimkota mun awng, a innsung leh a kawm tawh kigawmin pi za khat sawmgukgiat ahi hi.\nNisuahna lampang biakinn mailam a vailam zong a mun awng tawh kigawmin pi za khat sawmgukgiat mah ahi hi.\nTua ciangin biakinn nitumna lampangah a om, a tual lam a nga inn a sauna teh a, a kawmte gel tawh kigawmin pi za khat sawmgukgiat mah a pha hi. Biakinnsung lutna ding inndei, leh a inndeipi, leh Siangtho Pen Munsungte pen\na sual panin a kongvangneute ciangdong singpeek tawh kidap hi. A tawlette pen a pualam a kihui-in a kibawl ahi hi.\nBiakinn sunglam kawmte pen kongkhak zang ciangdong lim kibawlte tawh kidim a,\nnisuh kungte leh kherub limte vive ahi hi. A masa-in nisuh kung, tua ciangin kherub, nisuh kung, kherub cih bangin a kimkot khempeuhah kihelhto dimdiam hi. Tua kherub-te in maitang nih ciat nei uh hi.\nA mihing maitang pen a pangkhat lama om nisuh kung lam nga a, a humpinelkai maitang pen a pang langkhat lama om nisuh kung lam a nga hi. A biakinnsung kimkotah hih bangin kibawl a,\nsual panin kongkhak zang kikal sung khempeuhah a dimin a om hi.\nBiakinn deipi kongkhak khuamte pen a siik kikim vive ahi hi.\nTua ciangin Siangtho Pen Mun mai-ah sing tawh a kibawl biakna tau bang pian khat a om hi. Pi nga sang a, a dung a vai pi li ahi hi. A khete, a kingaknate, leh a zawlte sing tawh a kibawl ahi hi. A mipa in kei kiangah, "Hih pen Topa mai-ah a kikoih sabuai ahi hi," hong ci hi.\nInndeipi sung lutna ding leh Siangtho Pen Mun lutna dingah kongkhak a om hi.\nTua kongkhakte pen a laizangah a kituah, kongkhak peek nih nei-in a kibawl ahi hi.\nBiakinnsung kawmte tungah a kibawl mah bangin hih biakinn deipi sung lutna-a kongkhakte tungah zong nisuh kung leh kherub mah a kibawl hi. Kongkhak pualam, innsung lutna ding inndei sanah singpeek tawh limsun khat a kibawl hi.\nHih inndeipi sung kawmte tungah a pualam a kihui tawlette om a, nisuh kungte tawh zepna zong a kibawl hi.\nTedim Lai Siangtho / Laibu: Ezekiel 41


url: =Malaysia, Klang lei nuaiah numeikhat aguaktang in asisa in kimu :: ZOMI DAILY\nposted on 19 December 2017 at 9:38 am Lomkholna: Malaysia, News, Sawltak, World\nMalaysia, Klang vengsung aom khetawh lamzikpi kantanna “Pedestrian Bridge” nuai ah numeikhat aguaktang dekphial in asisa in kimuh cih theStar pan kiza hi. Klang, SK Kampung Wawa 2, Jalan Raja Nong aom Pedestrian Bridge nuai ah zanni Monday (Dec 18) zingsanglam in akimukhia ahihi.\nTua numeinu pen Pandamaran vengsung ah ateengngei khat hi a, kum 37 aphakhin khat ahihi. Ta zong 2 aneikhin hi a, ahi zongin abeisa kum 2 hunpawl akipan a innkuanpih tetawh ki thuzakna omlo in, amanthangcip ahihi.\nAhi zongin zanni zingsang 7:40am hunpawl in Pedestrian Bridge nuai ah asisa in khuasungvak Passerby te’n mukhia uhhi. Tua numeinu pen abombitom “short pants” leh abombi sungteen “underwear” tepen asiatmit dongah aki suahkhiasuksa in akimukhia ahihi.\nHihvai tawh kisai in palik thunei ahi South Klang OCPD Asst Comm Shamsul Amar Ramli in agenna ah hihvai tawh kisai in mi 3 kimankhin a, athu hoihtak aki kanciansan laitak ahihi ci’n genkhia hi.\nTua asi numeinupen ami ataklam ahzong liamma akikuigawp om in, atalbo tengzong bawkgawp cihi.\nTuciangciang athu akitheihna, innitial investigation akibawlna ah tua numeinu pen pasal neikhin in, apasal tawh kikhen cihi. Apasal pen Kuala Kangsar sungah om kici hi.\nApasal tawh tanu 2 nei in, tua atanu tepen kum 10 leh kum 15 phakhinta uhhi. Amahpen mangthangcip ahih manin, atanu tepen anaunu in Shah Alam ah kepsak cihi.\nMore: Singapore ah numeikhat aguaktang dekin lamlam ahih manin kiman\nHih numeinu pen mundang ah aki thatlupkhit ciangin aluanghawm pen Klang Pedestrian Bridge nuai ah akipai hidingin ki ummawh hi. Aluanghawm pen Hospital Tengku Ampuan Rahimah ah kipuak a, Postmortem bawlding cih kiza hi. Sawltak #zomidaily\nPrevious: 2018 ah bang ih semtam?\nNext: Bangkok ah Model numeino khat amahleh amah ki guiawk in si\nZAM Thupuak :: 09 Sep 18 (Kidop siamni)\nGalpi Khatna hun sunga Nalamdang piangte\nMotorcycle tuankawm in alaamlaam khat kiman, Video kithehzak


url: =Singkungpi le Khuazin Mi Nih ~ Khat Thang :: ZOMI DAILY\nposted on 14 November 2014 at 2:59 am Lomkholna: Article, Khatthang\nSingkungpi le Khuazin Mi Nih\nKhat vei, khualzin mi nih gamzang kuam khat ah sun ni sat laitak hong tunguh-a, lam phei pai ahih manun nem simthamin ni-sa lelin hong tawl peuhmah uh hi. A gal gamla lualo khat ah mual-bo no khat hong deihuh-a, tua mual-bo khen diakah Singkungpi khat hong gal muh uh hi.\nKhualzin nih zong singkung lim bel dingin thasanin hong nawh pai-in, singkung nuai ah hong tung petpet uh hi. Singkung nuai ah tawlngain a tui puakte uh dawnin tawmvei sung hong tu uh hi.\nKhualzin khat pa in singkung tung lam dakto kawmin “endih ve lawm, hih singkung in gah anei het kei mawk a, ateh nget nek theih ding cih\nbang dan nangawn om kei veh aw, bangci singkung hi lawmlawm ale? ci-in hopih hi.\nAlawmpa in zong “hi sa mah ing mataw, vasate nangawn in bel lo dan ahi ta-ve, nek theih om lo singkung hi lo dia, kimanna nei lo singkung pawl hi ei” ci-in kithutuak dep uh hi.\nTua laitakin singkungpi hong kilok-in, thu hong gen mawk hi. “Mihaite aw, Kei pen hih zangkuam sung a-uk Vantungmi ka hi hi. No gel ni-sa lakah na gim na tawl lamuh kong muh ciangin, singkung bangin ka lim nong belh theih dingun ka na om hi. Tua nangawn na lungdam thei kei uh a, na duhhop, huaihamna lungsimuh tawh gah nei lo, nek theih om lo, kimanna nei lo ci-in nong gensia lailai uh hi” acih khit ciangin singkungpi hong mang vingveng hiau hi.\nMi hai khualzin nihte zong ni-sa lakah belh ding lim nei nawn lo-in kimlepam khuadakin akampaute uh kisik in hong om ta uh hi.\nDuhhop, huaihamna tawh akidim mite pen bangzahtakin neih le lam kipiapia ta-se-leh, lungkim thei lo uh a, deih beh, deih beh lel dinguh ahi hi. Lungkimna lungdam theihna pen bangzah hau, bangzah nei cihte tungah kinga lo-in, I neih pepeuh tungah lungkim zawhna tung bekah kinga zaw hi. I neih bangbang eite tawh kilawm kituak dingin Pasian in hong piak hi-a, I hihna bangbangah I lungkim theih leh hong pia Pasian zong lungdamin I kisap dangte hong piak beh thei zaw ding hi. Lungdam theih ding kisam hi.\nPrevious: Sep Masak Ding Nam Nga ~ Hau Za Cin\nNext: Tulaai Leitung Thuthang Tuamtuam Updates November 13, 2014


url: =DRR ih cih bang hiam? ~ Kolbe Tuangpu :: ZOMI DAILY\nposted on 17 February 2017 at 11:10 am Lomkholna: Article\nDRR (Disaster Risk Reduction) ih cih ciangin Khua hun siat na hangin hong piang khia lau huai na tuam tuam te khiam ding cih na hi. Tua te tawh ki pelh thei ding cih na hi.\nKhua hun siatna hang in a lauhuai nate hong pian ciang Mihing, ganhing leh neih leh lamh van gil adiak diak in inn lai lo lai cih a thu pi tuam tuam te hem khia masa ding hi hang.\nHong pian kuan ding ciangin ki ging khol den ding hi hang. Ki bang ci gin kholh ding?\n(Emergency) dong tuah na tak tak hong tung tak tak kha leh ki gin kholh ding a thu pi diak pawl khat te pen (Early warning team) Mi pi tung ah warning ki sam bang bang a pia pawl khat ki seh pah ding (b) (First aids team) Hong piang tak pi leh a liam leh a bai mi te a huh a pan pih ding First aids pawl khat omding (c) (Search and rescue team) Mi mang mi ci mawh mi genthei te zong aa a hon khia om ding (d) (Evacuation ) Mi leh ganhing leh neih leh lamh te a lau huai na mun pan a muan huai na mun ah a nawn khia a hem khia pawl om ding (e) (Distribution team of food and non food item) Ann lam ahi aa sum lam, niik ten puan silh leh huh na tuam tuam hong kipia hi ta leh ei sung pan hawm khiat ding hi ta leh a hawm khia pawl ciin mi group nga in ki khen kul hi. Hih group nga te in a mau mun tek aa na hong sem le uh na khem peuh man lang tak leh a hun lap takin ki zo ding aa Emergency hun hong veng pah ziau lel ding hi.\nBang hangin khua hun ni dang bang nawn lo aa siat lam bekbek hong manawh ta hiam?\nA diak diak in Ei kham tung gam bang ah ih pu ih pa te in lo khawh sing puak tawh hong makaih a hih manin khang thak te in ih pu ih pa te hong hilh dan lo khawh sing puak tawh nun tak ki vak na bek lam pi ih thei hi. lo khawh sing puak tawh nuntak ki vak na hangin kum sim in sing kung lo pa bei cih tak hong bei han han ta ahih manin leitang a len kip gige sing zung te hong tawm in mual leh guam te hong kolh to hat hat hi. Leitang a len kip den sing zung te hong sih gaih petmah ciangin nasia takin guak hong zu suk pah hi. Lei te hong nel in hong kip nawn lo ta ahih manin memcim hong tam semsem mawk hi. Khua sung bek hong cim nawn lo aa, ih up mawk khak ngei loh ih lo gam ih ann teh thei puam ciin na mun te na ngawn hong ki cip khia ziah ziah mawk hi. kum sial aa lo thak vat kolh den aa lo thak ih khawh den na hangin sing kung si hong tam tek tek aa, lei hoih zong hong kum bei tek tek mawk hi. Lei hoih hong bei sem sem a hih manin ann piang a kum kum in hong tawm sem sem aa, khawh sa ann kham ki om zo nawn lo phial hi. Khua hun te hong man nawn lo aa, guah hong zuk ding hun in ni hongsa ve va mawk hi. hong zu sun sun leh zong tawm lua a hih kei leh hong uang zuk suk a hih manin khai ci teng leh lei hoih teng hong taih khiat sak gawp mawk uh hi. Bek tham lo in, sum meet bawl nop man in ih sing kung lian sun sun te phuk in ki zuak mang mawk a hih manin ih gam pen kolh cih tak kolh hi.\nIh gam ah sing kung lian ding om zo nawn lo a hih manin Gam sa tam pi tak in hong tai san mang ta uh hi. Gam sa te in gam mang tu lak bek beel nuam uh hi. Gam mang tu lak ding nei zo nawn pha lo ih hih manin, gam sa ding na ngawn nei zo nawn lo hi hang. Ki sum mahmah hi.\nGam sa te bang hangin kiim leh paam leh mihing te adingin thu pi zen zen a hi hiam?\nA masa pen pen in gam mang tu lak ah gam sa te in neek ding ann tuam tuam mu uh a hih manin zun leh ek gam sung teng ah hong tha kawi kawi zo pah uh hi. Hih gamsa te zun leh ek hangin kiim leh paam a om sing kung lo pa te in tua gamsa te zun leh ek te lei hoih in na ne uh aa ci dam in tha hat uh aa, tui tam pipi hong phul sak in lei te hong kip let zawh sem sem pah uh hi. Gam sa tam mun mun ah memcim vang pah lian lian hi.\nTua baan ah, ganhing khat leh khat a mau leh a mau ki ne uh hi. Ki ne kei le uh, mi hing te a dingin gentheih dawng tuah na leh cimawh na tuam tuam a thuak ding ih hihi. Mu van lai in gul ne hi. Gul pen hong tam lua leh mihing te ading lau huai na tam pi hong tung ding hi. Gul in zusa hong ne leu leu hi. Zusa hong tam lua leh mihing te ading in kial pi hong tung pah ding theih sa a hihi. Khe li nei aa, sing teh lopa tawh a ki vaak gam sa om kei leh sa tawh a ki vak gam sa te nung ta zo lo ding hi.\nSa sial nek tawh a ki vak Sahang,humpi,cingia cih a tuam tuam ten zong khua hun ki lek kim theih na ding na tam pi sem thei uh hi. A mau te in singteh lo pa the tawh a ki vak gamsa te beng in ne uh hi. Tua bangin lopa ne gamsa te a ne ding gam sa dang om kei leh, a mau te pung lua ding a hih manun, sing teh lopa teh te hong om zo nawn lo ding hi. sing no lo no hong po to zo nawn lo ding aa asel ding te zong hong sel zo nawn lo ding hi. Sing gah cii te hong om zo nawn lo ding aa, a tawp na ah sing kung lo pa hong bei ding hi. Tua a hih manin sa ne gamsa te in, Hih lopa ne gamsa te pun luat loh na ding a kem a cing tawn tung a hihi. Sa ne gam sa te lak ah zong a za lian pen om uh aa, tua nuai ah a ban ban in a za uh ki gual suk suk dan hih tuak hi. Gam sa ne sapi te hong bei mawk leh, a nuai aa sane thei gamsa dang te hong pung ding uh aa, lopa ne gamsa te hong bei ding hi mawk hi. Gamsa ne ganhing nam te hong tawm lua leh singteh lopa teh a ne ganhing hong pung lua zel ding aa inn aa ih khawi ganhing te neek ding na ngawn singteh lopa teh hong om nawn lo liang zel ding hi. Gamsa te a ne gam sa pi te a om ciangin gamsung ki uk na khat hong pong man thei pan hi. Na khempeuh tung lam pan ki uk suk na hong om a hih manin a vek in ki leek kim sit set hi. Hih pen pasian deih na hi aa, pasian in tua bang aa gamsa te, singkung lop ate leh mihing te nuntak na a ki huh tek diam diam ding in hong bawl a hihi.\nBang hangin sing kung mihing ganhing leh nun tak na nei na khem peuh te a ding in thu pi a hi hiam?\n(1) A picing khin sing kung khat in ni khat in tui gallon 100 pan a tung siah huup khia zo aa huih lak ah hong khah khiat sak zo hi. Singkung kolh na mun ah tui phul ziah ziah cih bang om ngei lo hi. Sing kung tam na leh gam mangtulak kiim khawng teng bek ah tui phul in cik tam pha diak zaw hi. Tui phul na sa mun khat, a kiim a paam a om sing kung lian teng sat kolh mang le hang a sawtlo in tui phul hong tawm semsem ding aa, a sawt na ciang tui phul hong kang suak lel ding hi. Kham tung gam mual tung aa teng zomi te diak diak in hih sing kung leh tui phul a ki zop na uh deih tak in ih thei kul hi. Tui tam ding ih deih leh ih tui nak te ah singkung tam pi ih suan phat mahmah ding ki sam hi.\n(2) Sing kung in lei kip tak in len tinten zo aa, hawk tui in a leihoih teng a taih pih mang loh nading kem cing zo hi. Khua sung leh lo gam kuam teng memcip loh ding ih ut leh sing no om sateng hawi in ih kep cing den zawh ding ki sam hi. Ki sam lai ih sak leh khua hun tawh a ki tuak ding sing no tam pi ih suan thuah zawh ding ki sam hi. Taangpi sing hal zong ih neih zawh ding ki sam hi. Tua te in khua hun man na ding na tampi hong sem pah ding hi. Ann sing ding ih lak ciangin zong, hawi leh phuk ih neih theih ding ki sam hi. mai aa sing muh khempeuh kolh liang in ih phuk gawp gawp mawk leh leh a tawp na ah sehnel gam a bang gam kolh gam keu gaw a nei mi nam ih suak ding hi hang. Lo ih khawh ciangin zong, ih pu ih pa hong pahtah dan lo khawh nuntak ki vak dan te zui nawn lo aa, Lo laih laih a kul nawn lo, kum tawn kha tawn aa a ki kho den thei leicial te ih bawl zawh na ding ih han ciam hong kul ta hi. Bang hang hiam cih leh lo thak vat den na hangin singkung lo pa tam si lua ta aa, tam bei lua ta a hih manin khua hun siat na nak thuak lua mahmah ta hi hang. Gam lak hal zong ih ki dawp mahmah hong kul ta hi. Gam hal na hangin gam sung aa singno po cil te kang tum mang aa, sing cii ding teng gam kang in kang tum gai mawk hi. Tua bek tham loim, gam sa te zong gam kat na mun te om ngam nawn lo a hih manin mun dang gam dang hong zuat san san mang ta uh hi.\n(3) Sing kung hoihin a man pha mahmah neih leh lamh hong nei sak zo hi. Sing pan inn hoih nono ki lamh zo hi. Sing kung hangin inn sung van hoih nono ki nei thei hi. Sing tung tawn in sum tampi ki ngah thei hi. Sing hangin hauh na tampi ki ngah thei hi. Hauh nop luat man leh huai ham luat manin lah sing tung tawn in ih tat siat khak leuleu leh a nung zui khua hun siat na in hong nung zui leuleu ding aa thuak zo lo ding hi hang.\n(4) Singkung lian khat in mi 4 ki sap oxygen huih siangtho diik ding ni khat sung tawntung sik zo hi. Singkung khat in ni khat in mi hing 4 ki sap oxygen huih siangtho diik ding sik zo a hih leh inn kiim huang sung aa sing kung a nei lo mi ten oxygen bang ci ngah zawh mawk ding a hi hiam? Ih diik ding huih siangtho Oxygen hong pia thei sing kung ih innkiim ah a om kei leh huih niin carbon dioxide ih diik loh phamawh a hih manin nat na tuam tuam ih ngah loh a pha mawh hong hi ta hi.\n(5) Leitung ah nitha tam a huup zo penpen singkung mah hi aa, 50% ciang bang nitha la zo mawk hi. Gen sa mah bangin sing kung in tui tampi a huup khiat zawh mah bangin nisa tha zong tampi mah huup zo hi. Sun ni sat mahmah lai tak sing nuai ah om leng vot hiuhiau mahmah aa ni sa lum ki thuak zo tuam mahmah hi. Ni sat na 50% huup zo mawk a hih manin sing nuai ah ih om ciang in nilum na, khua lum na 50% a ki thuak nawn lo hi pah hi.\n(6) Singkung in a ann dingin nitha huup aa, Carbondioxide la in lei sung aa om dat tuam tuam te a ki sap na tawh ki zui in la thei lel hi. Sing kung pen ann piak kul het lo aa, vaak kul den se lo hi. A mah leh a mah in a ki vak hi lel a hih manin singkung pen ciin tak mahmah hi. Sing tam na nuai pen vot den a hih manin tho in zong bawk nuam pha mahmah hi. Tho hangin nat na tam pi ki ngah thei mah hi. A hizong in tu hun ciang tho thah theih na nam tuam tuam ta lel a hih manin ni dang dan in lau huai nawn lo hi. Huih niin diik aa nat na gil tuam tuam ih ngah sangin singkung hangin huih siangtho diik den aa cidam ding thu pi zaw tham tham aa, kiim leh paam khua hun hoih na ding in zong thu pi zaw tham tham hi.\n(7) Singkung khat in kum khat in carbon dioxide pound 48 bang a ann ding in huup zo aa, Oxygen huih siangtho pound 260 bang huih lak ah hong khah khiat sak zo hi. Gam khangto gam te ah sing kung thu piit na kiphawk pha mahmah a hih manin khua hun hoih theih nading in gam tuam tuam te in sing huam acre tampi na koih kawi kawi uh hi. Khua pi sung na ngawn ah huang sung mun tuamtuam te ah sing kung ki hawi aa, tua singkung nuai te ah sum zon na nam tam pi na nei ta uh hi. lam kiim lam paam ah zong set tuam tuam pan a pai khia huih niin carbon dioxide te a diik siang dingin sing kung lo pa ki suan zihziah aa tui bang ki buak den mai hi.\nTua a hih manin khua hun hoih na ding leh khua hun hangin lauhuai na tuamtuam ih thuak loh nading in sing kung lo pa te, gam sa te inn sa te , hin na nei hi ta leh a nei lo hi ta leh pasian pian sak nate khempeuh it in keem siam aa, a cin zawh tawntung ding mi mal khat ciat tavuan a hihi. Ei huang leh ei lo ciat ah sing kung a tam thei thei suan ki pan leng leitung ah sing kung lopa te hong tam sem sem ding hi. Gam sa te leh inn sa te zu leh va te mawk thah lo in ki sap na zah lo buang a val in zat loh ding hanciam le hang ih gam ih lei hong ci dam kik ding aa, leitung hong ci dam kik lel ding hi.\nDRR Cycle bang hang in theih huai aa zuih huai a hi hiam?\nDRR Cycle in khua hun siat na hong tun main ki gin kholh dan ding leh hong tun petmah ciang ki kep ki huh ki pan pih dan ding lam pi hong hilh khol hi.\nA tung aa ih gen dan leh ih gam tat ih khua sak dan ding ih ki hilh kholh sa bang in gam tain nung ta zo leng Khua hun siat na/dong tuah na/tuah siat na tuam tuam te tawh ih ki pelh zo den ding hi. Pasian bawl sa na te it in keem cing in, a val in ih zat nawn loh na ding pasian in mihing khempeuh tung ah tavuan hong piak a hihi. Tua nasep a sem dingin pasian in hih leitung ah ngim na tampi te tawh hong nun tak sak a hihi. Ih gam ih lei to pan hong cidam sak hen la “ Et lawm mual kuam zogam nuam” a sawt lo in hong piang kik ta hen.\nTo pan zogam leh zomi te thu pha hong pia ta hen.\nPau Than Kolbe\nPrevious: Kim Jong Nam kithahna hangin Malaysia gamsung Security khauhsak mahmah ~ ZD\nNext: Zomi Nam Ni thugen dan puah phatna ~ Khaibawi


url: =PA (1 Cor. 11:3). Agelh - Rev. Lian Za Tuang - Laibu Saal\nHome > Tun leh Zua Thu > PA (1 Cor. 11:3). Agelh - Rev. Lian Za Tuang\nPA (1 Cor. 11:3). Agelh - Rev. Lian Za Tuang\nPA (1 Cor. 11:3).\nAgelh - Rev. Lian Za Tuang\n"Pa" cih pen i pianna, i makai, i siampi, hong huh le hong kempa cihte ahi hi. Pa' Ni a tun simin, tate'n pate zahtak ding dan le pate thupitna cihte kigen dena, pa i cih kuate hiam, cih le pate' mawhpuak cihte kitawm gen mahmah hi. Tua ahih manin, pa a hi khinte in, i tate'n hong zahtaka i thu hong man theih nadingin, pa i cih kuate hi-a, ken ka pate' thu ka mang hiam, cih i kingaihsut masak ding, thupi ka sa hi. Eite'n i pate' thu manglo pi-in, a thumang tate i lamet pen hi theilo hi. Tua ahih manin, pa ih cih kuate hiam, cih tawh i pan ding hi.\nI. PA IH CIH KUATE HIAM?\nA. Pasian hi.\nPasian pen na khempeuh, mihing khempeuh pianna ahih manin nuntakna nei khempeuhte Pa ahi hi. 1 Cor. 8:6 munah "Eite aadingin Pasian khat bek, Pa khat bek a om hi. Ama aadingin i nuntaknapa, na khempeuh a piangsakpa ahi hi. Eite tungah nuntakna hong pia, na khempeuh a piang sak Topa Zeisu Chris khat bek a om hi." Na ci hi. Eph. 4:6 na sungah "Mi khempeuh' Pa ahi Pasian khat bek oma, mi khempeuh' Topa hi-in, na khempeuh hih kimin, mun citengah a om hi." Na ci lai hi.\nNebuchadnezzar kumpipa in, thupi a kisak mahmah laitakin na khempeuh Pasian hang ahih lam phawk lo ahih manin, tua pilna a ngah dong Pasian in gamlakah gambawng suak sakin kum sagih sung om hi. Na khempeuh vansang pena om Pasian uk hi, cih a theih ciangin suakta sak pan hi.\nNuntakna khempeuhte' Pa, i tawntung Pa hangin a piang i hih lam na kiphawk nai hiam? Ih tunna ciangciang, Ama hang ahih lam na mangngilh kha hiam? Israel te in a cihtheih hun teh amaute a Honkhiapa, Asampa le a tawntung Pa uh mangngilh pahpah uha, Pa' tawsatna thuakin kum tampipi saltang uh hi. Ih tawntung Pa in, i khialh hun ciangin hong thuhilhin hong tawsat hi (Heb. 12).\nB. Abraham hi.\nAbraham pen tanglai pek panin Pasian in, a upna hangin na telkhia-a, tua manin thu-um khempeuhte' pa kici hi (Rom. 4:11, 16). Israelte in ka pa uh hi, ci'n a kisaktheihpih mahmah laitakin, Zeisu in Pasian in hih suangte nangawn Abraham' suante suak sak thei hi, ci-in upna neite bek i khalam pa ahihna na gen hi (Mat. 3:9). Leitung vaiah mi namlian, mi thupi hi ta le hang, i pianthak kei leh bel; i pa Dawimangpa mah hi veve hi (Jn. 8:44).\nC. Gam ukte.\nJoseph in, a neu tunga kipatin a pa' itna ngah mahmah ahih manin, a sanggamte'n haza in, nakpi takin bawlsia a, thah ding nangawn sawm uha, a tawpna teh i thah liang sa'ng ci-in Egypt ah sila dingin zuak uh hi. Egypt gamah zong haksatna tampi phu ta leh Pasian tungah citak den ahih manin, gam makai (Prime Minister)dongin Topa'n lamto hi. A pa le a sanggamte tenna Canaan gamah kial hong tun ciangin antaw in, a sanggamteng Egypt hong pai-a, a neu lai peka a simmawh uh Joseph pen Egypt gamsung khempeuh a len ulianpi himawk ahih manin kua hiam, cih thei zolo uha, a tawpna teh Joseph kipulak hi. Tua pan a uteng in, a gamtat siatnateng kisuangin lau mahmah uha, ai'hang Joseph in, lunghimawh kei un, hiteng hong tun pen no hilo-in Pasian hi zaw hi. Mi tampi tak nuntak theih nadingin Pasian in Pharoah tungah pa in kei hong bawl hi, (...he hath made me a father to Pharoah,...)na ci hi (Pian. 45:8).\nDaniel 2:21 sungah Pasian in a deihte kumpi, makai sem saka, a deihlote hemkhia lel ahihna na gen hi. Tua manin gam ukte pen Pasian in i pa dingin a koih ahi hi.\nD. Upna ah i siate.\n2 Kum. 2:12 sungah Pasian in Elisha' siapa ahi Elijah vanah a laktoh tak teh, nakpi takin Elisha kiko-in, "Ka pa, ka pa aw,..." Ci hi. 2 Kum. 6:21 sungah Israelte kumpipa nangawn in, Elisha pen, pa ci-in na sam hi. 1 Cor. 4:15, 17 sungah Paul in Israel mite tungah "Chris' thu hong hilh ding mi a tul a za-in na nei uh ahi zongin pa-a na neih ding uh kei bek a om ka hihna thu na phawk un. Banghang hiam cih leh note kiangah lungdamna thu ka hong hilhna hangin Zeisu Chris sungah nomau' pa ka suak hi." Na ci hi. Paul in, Timothy, Onesimus te a kipan thu-um mite pen upna ah ka ta cih kammal tam veipi tak na zang hi. Tua manin kha lamah i siate i pastor te pen i pa ahi hi.\nTu in, hih a tunga ka pate' thu ka mang hiam, cih kidong in la, tua panin na tate hong bawl ding dan thei in.\nII. PATE' THUNEIHNA.\nMat. 28:18 sungah Zeisu in, leitung le vantunga thuneihna khempeuh hong kipia khin hi, na ci hi. Thuneihna sang pen a neipa in, innkuan sungah pa, pawlpi sungah pastor, khuasung gamsungah ukpi le kumpite koihin thuneihna na pia pah hi. Rom. 13:1-7 sungah ei tunga thuneihna neite' thu man dingin hong gen hi. Amau thu manna pen amaute pa dinmun a pia Pasian' thumanna hi, na ci-a, manlohna pen, Pasian' thumanlohna hi, na ci hi. Pate' thuneihna i nial khak leh lauhuai mahmah hi. Ih tawntung Pa, Pasian' thu i nial khak manin pumpi, kha sihna dong hamsiatna i ngah hi (Rom. 3:23; 6:23). Tanglai in Israelte'n kumpi neilo uha Pasian in amaute Kumpi ahi hi. Pasian in Moses tung thukham pia bek hilo-in, gam le nam vai-ah a mite makaih nadingin telin thuneihna zong pia-a, Aaron pen biakna tawh a mite a makaih dingin na tel hi. Gamlakvakna 16 sungah Korah le a pawlte in Moses le Aaron thuneihna hong nial khak teh Pasian heh lua mahmah ahih manin a dinna lei kamka sakin a zi a tate uh le a neihsateng a valhtum hi. Israelte in hih thu hangin Moses le Aaron a mawh sak teh Pasian heh lua ahih manin mihing 14,700 thata, Moses le Aaron in mawh a sut sak manun adangteng suakta bek uh hi.\nThuhilhkikna 21:18-21 sungah Israelte sungah nu le pa' thu manglo tate a om leh khua upate ap ding uha, tua pan suang tawh kidenglum ding, ci uh hi. Thukhente 14:1-3 sungah Samson in a nu le a pa' awi loh pi-in dawibia Philistia nungak khat a tenpih manin, a thahat mahmah kimlai, a tawpna ah a mit kikhel sakin naupang khatin lamin zumhuai takin si hi. 2 Sam. 15 sungah Absalom in a pa David a langpan khak manin galdo a, a laa tawh a tai laitakin tawsaw hiangkawm ah a lu awngin tua pan galte'n manin thatlum uh hi (2 Sam.18:15).\nPaunak 30:17 sungah "A pa a simmawh mipa, a nu' thu a mang nuamlo mipa, va-ak in a mittang khelkhiat sakin musanete in a sa ne ding uh hi." Na ci ngiat hi.\nPaunak 20:20 sungah "Na nu le pa na samsiat leh khuamial sunga meivak sumit na bang ding hi." Ci hi. Eph. 6:1-3 "Tate aw, na nu na pate' thu na man ding uh Christian ngeina hi-a, ahi ding mah ahi hi. Thupiakna a lian khatin, na nu le pa zahtak in, cihna hi-a, khapna thu tawh kizom pahin, zahtak le cin, nang aadingin thu hong hoihin, leitungah na khan a sau ding hi, na ci pah hi."\nTua ahih manin pate' thuneihna i nialkhak leh bel thuneihna sang pen a nei i tawntung Pa in hong dop bawl lo ding, cih thu hi-a, leitungah nuamsa in sawtpi i nuntak nop leh nu le pa' thuneihna nuaiah thumang takin nuntak ding ahi hi.\nIII. THUNEIHNA A ZANGKHIAL PA.\nInnsung, pawlsung, khuasung le gamsung thuneihnate pen ei le ei a kipiak tawm hi lo hi. Ih nu pil penin makai sak ni, i u pil penin makai sak ni, ci-a, teltawm theih hilo-in, na khempeuh a piang sak Pa in a sehsa ahi hi. Pasian in, innkuan sungah Ama' tanga thunei (agent) sem dingin Pa na koih hi (Eph. 5:22-23). Pawlpi in Chris' khut nuaiah, zite in pasalte khut nuaiah, tate in nu le pate' khut nuaiah, silate in a tote' khut nuaiah cih bangin Pasian in na gual deudau khin hi. Tua thukhun i zuih kei leh buaina om ding hi pah hi. 1 Cor. 11:3 sungah, mi khempeuh' lutang pen Chris hi-a, numei' lutang pen pasal hi-in, Chris' lutang pen Pasian hi, na ci hi. Pasian in a lian pen aksi dongin amau mun tek dingah bawlin koiha, a neu pen miksite dongah a mau panmun tek koih hi, cih phawk ni. Piangthak tampi takin Pasian hong piak ih talen le i dinmun i theih loh manin buaina, haksatna tampi piang hi.\nZomite sungah zi lel cih kammal kinei-in, zi lel pente in zong zaknop kisa tuanlo hi. A taktakin zi lelhna pen i it luat, i ngek bawl luatna pana piang hi gige hi. It luat manin ngek bawl paha a sawt teh a kumpi tokhom nangawn awn ta hi. Pasal ginat lohna le teilahna ahih manin zi lel pasalte pen a zumhuai le a lauhuai mahmah muna om ahi uh hi. A innsung pan a phungsung dongah kisia ding hi.\nSawltak Paul in, 1 Tim. 2:12 na sungah "Numeite in pasalte tungah aana nei in thu a hilh ding ka phal kei hi. Gamdai takin a om ding uh ahi hi." Ci-in kician tak na gen hi.\nZi le tate tung, pate'n i thuneihna pen ei aa bek dingin zat ding hilo-a, Pasian' minthanna dinga zat ding ahi hi. Israelte tungah Pasian in, na tu na tate uha kipan khang sawnsawn dongah hong kimangngilh lo-a, ka thukham a kizuih den nadingin Thuhilhkikna 6:7 ah "Na tate u tungah limtakin na hilh ding uha, na innsung uhah na lut uh ciang, lampi ah na pai uh ciang, na lup ciang uh le na thawh ciangun tua thute na gengen ding uh hi." Cih na lim gen mahmah hi.\nEve' mawhna Adam tung kisit a, siampi Eli' tate mawhna Eli tung kisitin thu kikhen hi. Na innkuan sung bangci ciang hi-a, Pasian' thukhun dan tawh a kituak hiam? Zite lelh manin phamawh kei, na cih khak leh, tu laitaka na dinmun dik le diklo in, khang tampi dong kimang ding thu hi. Pasal hoih in, zi hoih piang saka, zi hoih in, innkuan hoih piang sak hi. Khuasung gamsung hoih nading, innkuan pan kipan hi. Tua dingin na pate' thu na mang hiam? Na tate'n na thu hong mang hiam? Na thuneihna na zangsiam hiam?\nZomi sungah Pa khempeuh in Pa' dinmun diktak tawh gam le minam aading le i biak i Pasian aadingin mapangkhawm ciat ni. Topa'n thupha hong pia ta hen. Lungdam.\nRev. Lian Za Tuang\nPastor, EBC, Tulsa\nPasian Thu Thuluui/Articles Tun leh Zua Thu\nItem Reviewed: PA (1 Cor. 11:3). Agelh - Rev. Lian Za Tuang Description: Rating: 5 Reviewed By: Cinpu Zomi


url: =Tulaai Leitung Thuthang Tuamtuam Updates August 16 , 2015 :: ZOMI DAILY\nTulaai Leitung Thuthang Tuamtuam Updates August 16 , 2015\nposted on 17 August 2015 at 7:56 am Lomkholna: Khawmpau, Myanmar, News, World, Zomi\n· Khualzinmi Ulian 44 leh Naupang 5 apua Indonesia gamte neihsah Vanleeng khat August 16, 2015 ni in Jayapura khuapi leh Oksibil khuapi kikaal ah kia in Vanleeng tung a tuang mi vekpi 54 sikhin uhhi. Hih Vanleeng peen August 16, 2015 ni zinglam a mang hia Jayapura leh Oksibil khuapi kikaal Bintang mualtung ah kimu hi. BBC\n· Sengam Tianjin khuapi sung a Innpi khat puahkhapna hang in August 16, 2015 niciang misi 112 phato ta a misi te lak ah meiphelh kumpi naseem 21 zong kihel uhhi. Aliam ahih leh 600 bangcing to ta a mi 95 bang hingmanta ahihman in kumpi thunei ten Inn puahkhapna pan KM3 sang kuamah kinaizawlo ding in thupiakna bawlkhia ta uhhi. Ahang peen hih puahkhapna mun ah Sodium cyanide toxic chemical Ton 100 kiim agikding 2 om mawk a tuate hang in huaisia hi ci uhhi. VOA\n· Libya gam khunglam Mediterranean tuipi tung ah Gaaltaai te tuanna tembawpi khat August 16, 2015 ni in kibung a, misi 40 kitawmkhin pan in mihing 320 kihonkhia zo ci in Italay tuipi kiang cing gaalkaap te in genkhia uhhi.VOA\n· IS misok te in US kumpi naseem leh Gaalkaap zalian zawdeuh mi 1,400 te I email, password, phone nambat cih te kipan theihuam tuamtuam te ut hunhun a suklup theihpahpah nading in kakeem khinkhian khinta uhhi ci in August 16, 2015 ni in taangkokhia uhhi.CNN\n· USA gamsung ah Phone leh Internet lamsang Company lian mahmah thum te lakpan khat ahi AT&T company te in amau Line tawh Email zangkheempeuh USA thukante kiang ah puak pahpah hi ci in New York Time thukizaakna te in August 16, 2015 ni in taangkokhia uhhi.VOA\n· Syria gam Douma khuapi sung a Vanzuakna phualpi sung Syria gaalkaap te in Vantung pan nasiatak in August 16, 2015 ni in beltung khiat uh ahihman in mi 80 sipah in 200 vaal liam uhhi. Hihmun teng peen Syria kumpi langpang Tapong te kiphualna ahihman in kumpi lamten beltung akhiat ci uhhi.BBC\nPrevious: Pallium i cih banghiam? ~ Rev. Fr. Damian Dal\nNext: Pasal te Thahatna Ding ~ Hau Za Cin\nUN vaitawh gamthumna lengtheilai dingte kuateng?


url: =KIA Sorento 2.2 CRDi TOP Киев UA\n» KIA Sorento 2.2 CRDi TOP\n499158.00 грн. KIA Sorento 2.2 CRDi TOP Киев\n⭕ Автомобиль в отличном состоянии, не подкрашивались даже бампера 100%, родной пробег, полностью обслужен и не требует вложений, готов к любым проверкам на СТО, по тех паспорту 2011 г., максимальная комплектация TOP, диски R 18, перфорированный кожаный салон, Bluetooth, USB, AUX, громкая связь, третий ряд сидений -7 мест, круиз контроль, датчики света, ксеноны, парктроники, R камера, подогрев сидений, электро регулировка передних сидений, без ключевой доступ, кнопка Start Stop, два комплекта резины, звоните останетесь довольны автомобилем !!!!\nТелефон ✆ 0638926362


url: =Start Over You searched for: Subject Rental housing--Law and legislation--New York (State) ✖Remove constraint Subject: Rental housing--Law and legislation--New York (State) Subject Videotapes ✖Remove constraint Subject: Videotapes Subject Clippings ✖Remove constraint Subject: Clippings Subject Files by subject ✖Remove constraint Subject: Files by subject Subject Rental housing--Law and legislation--New York (State)--Handbooks, manuals, etc. ✖Remove constraint Subject: Rental housing--Law and legislation--New York (State)--Handbooks, manuals, etc. Subject Newsletters ✖Remove constraint Subject: Newsletters Collection The New York State Tenants & Neighbors Coalition Records, 1970-2002, bulk 1970-2002 ✖Remove constraint Collection: The New York State Tenants & Neighbors Coalition Records, 1970-2002, bulk 1970-2002 Names McKee, Michael ✖Remove constraint Names: McKee, Michael Names Rent Stabilization Association of New York City ✖Remove constraint Names: Rent Stabilization Association of New York City


url: =Scarlett Nightstand in Golden Oak\nLimoge® Scarlett Nightstand in Golden Oak\n1 x Limoge® Scarlett Nightstand in Golden Oak. W: 58cm, D: 45cm, H: 58cm. Weight: 22.1kg\nYou're reviewing:Scarlett Nightstand in Golden Oak


url: =India le Kawlngam Ngamngi Visa Vai « Nikonghong\nHome » Kawl Ngam » India le Kawlngam Ngamngi Visa Vai\nIndia le Kawlngam Ngamngi Visa Vai\nRih Khuadar Ngamngi\nIndia ii Kawlngam ngamngii state 4 te ah a teang mite in passport le visa kul ngawl in Kawlngam sung ngamngi pan kilo 16 dong lut theina thu Kawl kumpite in pia ci in kiza hi.\nTunung Khamtung Falam khua ah, ngam 2 pan thunei te kikupna meeting khat nei ci in kiza hi. India ngam in zong tukum kipat sawng lai, Mizoram, Manipur, Naga le Arunachal Pradesh state teng sung ah Kawlngam mite passport le visa kisamh ngawl in kilo 16 sung dong ukbangpo lutthei, khual haw theinatu awina thu pia hi ci in kihe hi.\nTua ngamngi state sungteng ah India le Kawlngam mite in passport le visa kisamh ngawl, nget kul ngawl in nipi khat sung vaak kakoai thei, kihaw thei cina ahihi.\nTua ngamngi state teng tawn in a citawm mama Heisok paak, nganhing pumtung pan amanpha nonote, nganhing sahun, khamthei nguithei zatuite le thingnamtui cite kumpi awi ngawl vanh theampo hoitak enciktu, strick saktu in ngam 2 thuneite in thukimna khat nei si hi ci in kiza hi. Naga, Manipur, Mizoram le Arunachal Pradesh state teng taw Kawlngawm ngamngi sia, tai 1640 sungbang pha hi.\nA bul (Source): 7Day News Journal\nBy thawngno in Kawl Ngam on November 9, 2011 .\n← Phone Bill Manh taak Vaial (US omte atu)\tCancer Kibawlna tu Aspirin Zatang →


url: =Italy gamsung meileng khawlna ah setkahlei (Escalator) nawhtaigawp in mi tampi liam :: ZOMI DAILY\nposted on 24 October 2018 at 8:11 pm Lomkholna: Italy, News, Sawltak, World\nItaly, Rome khuasung meileng khawlna Rail Station khatah akithuah setkahlei (Escalator) pen aset kisia ahih manin, amathu in nawhtaigawp a, mi tampi in liamlawh cih 9News pan kiza hi. Tua Escalator akisiat laitak in atuangkha tepen Russian Football Fans te kici hi.\nItaly gamsung aom Russian Embassy panin Diplomats te’n agenkhiatna ah Russian Football Fans mi 2 liam uh ahih manin Italian Capital khuapisung aom zato khatah kipuak uh cihi.\nEscalator kisiatna hangin nawhsatak in suktaigawp ahih manin, mi 30 bang liamding hi ci’n Sky Italia te’n genkhia uhhi. Tualak ah Russian gammi 2 tepen huaisia phadiak uhhi. Tua Football Fans tepen Italy gamsung ah akisuiding Champion League a ending in meileng tawh apaisawm laitak un atuahsia kici hi.\nHih tuahsiatna ageinai panin amukha te’n agenna ah Escalator pen angeina sangin azah tampi in hatzaw in taigawp ahih manin, atungah atuangkha te cimawh in kiphukhagawp uh cihi.\nEscalator pen a sikpek te anuailam ah ki longkhia in siacipgawp hi ci’n Sky Italia te’n genkhia uhhi. Glass thawlhawm kitam bangin puakkham ziahziah cihi.\nItalian News Agency khat ahi ANSA te’n agenkhiatna ah aliam pen mi 20 valbang phading uh a, atamzaw pen akhe uh liam hi ci’n genkhia uhhi.\nVideo: The fans of the CSKA Moscow club were among 30 people injured when the escalator gave way at Repubblica station in the Italian capital, reports Sky Italia. They were travelling to watch their team play in a Champions League match against Roma\nTualak ah khatpa pen akhe ki limgawikhak mahmah ahih manin, akhe langkhat tankhiat kulkha theiding hi ci’n Italian Newspaper Repubblica te’n pulakkhia uhhi.\nMore: Setkahlei tungah Selfie kizaihding buailuatna tawh anu in anautawi kiatsuah\nPolice Spokesman khatin Russian News Agency RIA te tungah agenkhiatna ah tua Escalator pen akumsuklam hi a, tualaitak in Escalator pen akicim, akisia hi ci’n genkhia hi. Tuaciangin Russian Fans tepen atunglam ah akahto tawh, anuai lamah atuaksuktawh buai ngeingai mahmah uh cihi. Hih vaitawh kisai in Rome Public Prosecutor’s Office te’n limtak kancian nading in thu piakhinta uhhi . Sawltak #zomidaily\nPrevious: Malaysia, Shah Alam vengsung thau kikapna vaitawh kisai Photo leh Video update\nNext: Malaysia, Ipoh ah palik khat thautawh alu pan kikaplum\nZBCA in amasa pen tuiciin dongtuak te huhna puaktading\nUS President Thak Munlakna Lamdang, Vantung Gim Nam ~ John Hum


url: =Thu-um Mimal Siampi Za ~ Suangh Dal :: ZOMI DAILY\nposted on 28 April 2017 at 3:05 pm Lomkholna: Article, Biakna, SuanghDal\nSermon on – Thu-um Mimal Siampi za (Believer’s Priesthood) – 2 April 2017; Kyigone Immanuel Baptist Church; Last Sunday || Tuhun ah Pawlpi sungah mipawlkhat bek siampi om thei lai cih hi nawn lo zawin thu-um mi khempeuh Siampi za ahi hi.\nMangte’n (1) The prophet spoke to men from God. Kamsangte in Pasian’ kiang pan a ngah uh thu mite tungah gen hi. (2) The priest speaks to God for men. Siampite in mite ading Pasian’ kiangah gen sak hi na ci uh hi.\nTukhang Pawlpi hun ah Siampi lianpen kamsang lianpen Jesuh bek hi-a kuadang kamsang kuadang siampi om nawn lo; kisam nawn lo hi (Heb 7:24; 8:6). Banghang hiam cih leh Jesuh bek palai (Mediator) i nei ta hi (1Tim 2:5). Thu-um mimal palai dang kul loin amahmah in Jesuh’ min suangin (direct-in) kizomin thu gen thei thu ngen thei thuum sak thei hi. Sanggam aw na siampi za na zang hiam? Kha Mang thangte ading na thuum sak thei hi. Na nisim mawhna koimah dang thunget lawhcing thungen thei kua dang siampi cial kul zuat kul hi lo hi. Nangmah mah in na sut loh na gen loh thu hong kipia hong kimai sak thei nawn lo hun hi zaw hi.\nThu-ummi khempeuh a kibangin siampi za hihna a gen LST mun sim ni. 1 Pet 2:5 and 9; Mangmuhna 1:6; 5:10; 20:6). Hih LST munte in mi pawlkhat bek a kawk hi loin thu-um mi khempeuh a genna hi. Tanglai mah bangin tuhun ah zong siampi hing a kici tampitakte in Lungdamna thu hong up ding uh kisam hi (Sawltak 6:7). Thu-um mimal siampi za LST munte in (Heb 9:15;12:24) ahi hi.\nPawlkhatin Pawlpi sungah siampi kisam hi. Amau lo tawh tua bang ziauziau in gupna ngah lo e ci kha ding hi. Tua bang-a siampi na cihte uh’ mawh suut sakna palai sep sakna cih bang ziauziau tawh gupna kingah hi lo zaw mah hi. Tua ahih manin Jesuh hong si ahi hi ka ci nuam hi. Jesuh’ vaang lim nuai-ah mite’ mawhna a mai sak thei a mai sak lo thei a cih pen thu-um mimal le a kipawlna Local pawlpi ciat a gen ahi hi (John20:23).\nSimbeng zong kimcitciat tangzang kiguang a cih bangin Pawlpi kemte pen Tuucing (Church Pastor) ki ci-a Church Priest (Pawlpi kem Siampi) kici lo hi. Tuhun pen siampi hun hi nawn lo hi. Pastor cih pen Shephard cih pan hong piang hi-a Tuucing a cihna hi. Tuhun ah a tuute cing loin tanglai zia le tong sungah siampi za zong kikkik uh hi.\nPawlkhat ten Siampi kammal zang leh a kizahtak deuh ding sa hi. Zahtak cih pen na tuute limtakin kemin na Pastor nasep munte (the Pastoral Office) limtakin kemcing lecin hong kizahtak ding hizaw hi. NIPI zingsanga Pastoral prayer na Tuucing thunget mun pen “a huam thunget” ci-a micin mitang nget ding na kham loh na dal loh na cin loh na kep loh na awlmawh loh; awlmawh dingte awlmawh lo awlmawh loh ding teng awlmawh cihte khawng hizaw hi.\nTuamah bangin pawlpi mite in zong tuucing nasep namte ahi tua thuhilhna biakpiakna Pawlpi min tawh thungetsakna nekkhawmna le tuiphumna cihte en theih mawkmawk hazat theih mawkmawk hi lo hi. Hih nasep pen siampi nasep hi nawn loin Topa’ adinga nasep hi bek hi.\nLST sungah Pastor pen Elder cih ahi zongin Bishop cih tawh a hi zongin kizang thei-in a cih nopna (a office uh) a kibang hi. Elder le deacon kibang lo hi. Elder pen Tuucing cihna hizaw-a; deacon pen upa cihna hi.\nSiampi cih le Pastor cih kammal ii a khiatna van le lei ahi hi. Thuciamthak hun ah Tuucing cih ding hi a Siampi cih ding hi lo hi. Pastor not Priest. Church Pastor kici beka Church Priest kici lo hi. Siampi cih ciangin gup ngah nading sep sak hi-a Pastor cihteh gup ngah mite kem le gupkhiatna thu tangko cihna hi deuh hi. Siampi nasep cih pen a thu neu hi lo-a Jesuh bek ii kicin sak zawh le sep theih thu ahi hi.\nTua manin siampi za bilbel tawh kisai in thu um mimal siampi za ci-in a diakin Tuiphum te thu mei let pi khat ahi hi. Banghang hiam cih leh kuadang kul lo nang mahmah in na mawhna Jesuh kiangah ko-in suut in ngen lecin mai thei hi.\nThank you Lord Jesus for this great opportunity. Thank you Lord for this equality and right in you for everyone who believe.\nPrevious: Biakna sangah bawlsiat athuak, akhe langnih aki tankhiatsak naupangno sita\nNext: Pa Stephen Pau Suan Kim hong nutsiatna tungtang kuppihna pawlkhat


url: =Global Buanli Family: Tulaai Leitung Thuthang tuamtuam updates October 25, 2013\nTulaai Leitung Thuthang tuamtuam updates October 25, 2013\nMikaang (English) tetawh na nasepkhopciang\n· Married Zi/Pasal neikhin nahihna akilatnading in Married Ring bulh hamtang inla naneih kei leh zong Married Zi/Pasal neikhin hing cih theisak hamtang in. Tua bang in Married Zi/Pasal nei laaitak nahihlam ongtheih naak uhleh Vaupaak nabang a, Unok paak nabang lialua zong in zawlthu onggen loding uhhi.\n· Na nasep amasa peenpeen ni in nangapzah vaal nahaatna zahvaal in nasep hanciamluase kei inla nanasep zawhsawmlel in. Amasa ni nahahkat luatleh anidangciang amasa ni zah in nahaatkei leh thadah,mizuau ongciding uhhi.\n· Nang sepding a kikoih ciang sepzawh sawm lel inla, Huhna ongnget kei naak aleh huh mawkmawk sekei in a hawmthawh sa in onghapgiap theiding uhhi. Na huh nop leh zong konghuhtheidia (Do you need Help or May I help you) cimasa tangtang in.\n· Na kimaai ngap mahmahkhit masiah, aci asa ahihkeh apuan nawkkha lawngkha kei in. Ngalkhaatpi bang in dianggawp in heh bambam thei uhhi.\n· Ong kimawlpih uhhaang kimawl a utlo bang in omhithiat zaw inla kimawlpih kei in, A utut un ongkimawlpih ding uh a alungtom hunkhat tawh kituak in namawlpih hunciang makaaite tung ahihkeh Zum ah ongkhia ding uha, Nang nalel ding hi.\n· Maitai tawntung inla ciamnuih akigen keinaak leh mawknuih haihai sekei in. Akician phalo in ongngaihsun ding uh a sawlsuk sawltoh nangahding hi.\n· Na makaaite Ong sawlbang zawhsawm inla, adangte ongsawl kheempeuh A-na in mawk man haihai kei in. Mikaangten A-na neilo uhhi.\n· Ciah leh Kuan hun man mahmah sawm tawntung in. Ze kaai khapak cihbang Mikaangten zangngeilo uhhi.\nNaseem Interview napai ciang\n· Amai ngal mahmah bang in om inla, Ki innteeksak in napau theih sunsun suakta tak leh maan tak in pau hithiat in. Suaktatak in tu il ial inla, Khut zep thengthang sekei in. Adamlo ongsa in zato napai phot in ongcikhading uhhi. Apau natel lohte aw aw he he cikei inla Nuvui-Dahsiing; napau telpak keng hehpihnatawh adang kammal khat tawh nonggeenkik theidia (I am Sorry; I do not understand what you tell me. Can you please use another word) ci mingmeng lel in.\n· Nuih zaak nading thu onggen ahihkei naakleh nui thutthut sekenla ong interview pa en gige lel in. Nakiim napaam ah nalawm nagual leh natheihngei mi aom phialzong in athei ngeilo bang in ensekenla thu ongdongpa en gige lel in. Ei Zomi te daan in anuinuite Mikaang ten abiangze cilo in ongthupi simlo ci uh ahihman lau huai hi.\n· A haat mahmah, acidam mahmah,Abel mahmah, Nisim nasep pelh ngeilo, Hun man mahmah lawm le gual tawh akithuah siam, Makaaite thu anial ngeilo, Kilemlohpih anei ngeilo bang in tangtak in kigen geugeu inla, Nuikawm khuadaak kawm het kei in.\n· Ong kidong thute tangtak in dawng geugeu inla heemgeen, kamsiam cihte zangh khakei in. Zawl thugen hilo nahihlam mangngilh kei in.\n· Kampheen zang a Interview nahihleh nakampheenpa kampau nabil tawh ngai inla, nang thu ongdong pa engige zaw in. Dotnop kupnop naneih leh nakampheenpa dongkei inla nang thu ongdongpa dong in, nakampheen pa in kam ongpheensak ding hi. Kamphenpa tung dotnop naneihte apualam ah dam in dongzaw in.\n· Kawlgam Speaker of the lower House Tura U Swe Mann 2015 kawlgambup kiteelna ah President tuhsawm ahihman in mipi muanna ngahtheihnading geelnatawh Chin state sung ah maaipha zongding in 10/25/13 ni in Hakha khuapi tungta hi.\n· Japan gam Tokyo khuapi ah December 17,2013 ni a kibawlding Miss International 2013 ah avademding Miss Gonyi Aye Kyaw in apuansilh ding in Kachin minate ngeina puanteelkhia citciat se hi. Ahang akidotciang Kachin leh Kawl minamte sitkhat sakhat bang ki-it ki-om cih kadeihna hi ci hi.\n· October kha 22 ni KIO leh Kawl gaalkaap te kikaapna hang in lau a gaaltaai khuasung mi 1,200 ten hamsatna lianpi tuak uha, Tuate huhtheihnading lampi kawl kumpi te in hongsak a ahuhtheih nading un Kawlgam UN Palaai Ashok Nigam in 10/25/13 ni in taangkokhia hi ci in UN Secretary zumpi pan Martin Nesirky in genkhia hi.\n· Britain gam azin Kawlgam Democracy makaaipi leh NLD Lutangpi Daw Aung San Suu Kyi 10/25/13 ni in Sandhurst Gaalkaap University pi ah thukankual in vahawh a, Gaalkaap BU sin sangnaupang te maai ah thugenna vanei hi. Daw Suu hibang a Britain Gaalkaap Saangpi ah onghawh a thugen ongneih kalung uh dam ngaungau mai ci in Britain Defend Minister Philip Hammond in genkhia hi.\n· US gam NSA ( National Security Agency ) te in Germany, French leh adang EU gamlian pawlkhat te I Uliante phone kihona aw akhumsimna hang un adiak in French leh Germany te hagawi giapgiap in hehmahmah uh ahihman un, US ah Thukan maangkhat paisak in kihoding ci in Germany ten 10/25/13 ni in taangkokhia uhhi. ( Khanglui te pau naak khat mui zanglua kipeisat acih peuh battuak saang US te )\n· Brazil gam khuapi Sao Paulo khuapi sung a om Bus khawlna phualpi ah 10/25/13 ni in Bus man tamluatna pan amawkna a tuantheih nading ngeen in mipi te in Buluh uh a Bus te haal in asumte uh laksak haalsak cihbang in ngongtat gawp uhhi.\n· Nigeria gam saklam aom Boko Haram singnuaimi te kiphualna khua ahi Damaturu khua Nigeria gaalkaap te in 10/25/13 ni in nasia tak in buluh uha, Boko Haram singnuai mi a upmawh gaalkaap 74 golum uhhi ci in Nigeria gaalkaap te in taangkokhia uhhi.\n· Syria gam Damascus huam Suq Wadi Barada khuapi sung a om Muslim biak inn pualam ah 10/25/13 ni mipi kikhawm apusuak lianlaaitak mawtaw tung ah Bomb khauh mahmah nakisiah in puakkham ahihman mi atawmpeen 40 sihkhat in si hi ci in Syria TV pan taangkokhia uhhi.


url: =Tangmi tawh Thukhen zia ~ Suangh Dal :: ZOMI DAILY\nTangmi tawh Thukhen zia ~ Suangh Dal\nposted on 30 September 2018 at 5:53 am Lomkholna: News, SuanghDal\nMihing te in mawhna a mai sak nop teh tua mawhna a kimai sak theih nadingin a thu khiap bawl uh hi. Gentehna mi suam khat pen a suam hi kei, tum lo sawm lopi-a a thah khak hi ci-a, a thu a neu thei dingin hei-in tua tungtawnin maisak zia ding sawm uh hi. Kawlgam thukhen zumte ah thumaan takin thu kikhen zo nai lo hi. Mi lian thuneite le nautang mipite thu a kineih ciangin mawh zaw ta leh milian thuneite in zo tawntung hi.\nNautang mipite sung mahmah ah zong sum a hau zawzaw a mawh zawk hangin a sum in a thu hei sak hi. Tua ahih manin Topa in hih bangin ci hi, “Mi gilote khahkhongna, thumaan mite mawhsakna a nih tuakin Topa in deih lo hi” ci hi (Paunak 17:15). Migilopa diktangsakin a khahkhong thukhen pa, midikpa a gilo tangsakin a khumcip thukhenpa aw Topa in hong zah lo ding hi.\nHih banga thu na khenna uh pen guptuam neihna le sum golh guk nekna panin hong piang ahi hi. Tua thu Topa in deih lo ahih manin hih bangin ci hi, “Mite kikalah thu kineihna om a, thukhen zumah a maute pai-in, thukhente in amau’ thu khensakin, a dikpa khahin a mawhpa thukhenna thuak sak ding hi” ci hi (Thuhilhkikna 25: 1-2). Thukhen zum ii thukhen zia i cih pen a mawhna khiapsak ding hi loin a mawhpa mawh a dikpa dik cih theih ding ahi hi.\nA mawhpa a mawhna tawh kituaka daan piak pen thutang (justice) kici a, mawh hi, cih thu kip sak bilbel napi daan a piak kei leh tua pen khua-ngaih lawhna/hehpihna (mercy) kici hi. A mawhna khiap cih leh a thuak ding mawhna daan khiapsak cih kibang lo hi. Mawhna khiapna ah thumaan loh nading thu tampi hong lut hi. Hehpih/khua-ngaih lawh cih teh a mawhna a hi bang lian mah-a kipsak napi thukhenpa in tua mawhna daan tawh a kipeng sak leh tua pen hehpih-khuangaihna (mercy) kici hi. Hih thu in thukhenpa’ thuneihna hong gen hi.\nAhi zongin a mawhna kip sak napi-in tua mawhna hanga a thuak ding zah daan pan hehpih-in suakta sak cih pen a langbai, a thutang khin zo nai lo hehpihna hi lai hi. Mihingte’ thukhenzia in Pasian’ thukhiazia tuk zo ngei lo hi. Mihingte’ thukhen na ah sih daan a thuak pa’ tang dingin mi dang khat a kiphei kham ngam leh tua sihdaan a thuak ding pa suakta thei ding hi. Tua zong thukhen pa in a phal leh hi bek ding hi.\nThukhen pa in phal in sih daan thuak ding pa’ tang dingin khat a sih ngam leh tua sih daan a thuak ding pa bek suak ta ding hi. One by one bek hi. Topa Jesuh pen tua bang hi lo hi. One by one hi lo hi. Amah a um mi khempeuh tang ding ci mawk hi. Lai Siangtho in hong gen ahih manin tua bangin ka um hi. For the Bible tells me so. Jesuh khat bek in tampitakte’ tangmi hi thei bek hi. Solo Christo!\nThukhen pa in thukhen zum ah a mawhpa a mawhna tawh kituakin daan piak ding thu kipsak napi tua a mawhpa khua-ngaih-in a suahtak sak nop taktak leh thumaan lampi khat om hi. Tua pen thukhenna a thuak ding tua a mawhpa tangin, tangmi (a third party) khat gel sak thei hi., Banabas tang-in Jesuh kiman-in Banabas a suahtak ziate in tangmi thu hong musak thei hi. Tua tangmi pa pen ama ut thu (voluntary) hi dinga, zawh thawh thu (force) tawh tangmi hi lo ding hi.\nThaigam-a leihcuan mi kithahna-a a kingawh kawlgam mi nihte leuleu bel zawhthawh thu tawh kizang tangmi ahi hi. Bangbang hi leh zawhthawh thu hi ta leh ut tawm thu hi ta leh tangmi khat hangin a thu mai thei cih hi photphot hi. Tua pen zum thukhen zia hi photphot hi. Pasian in mihingte’ mawhna a mai theih nadingin hih tangmi lampi tawnin a thutang mawhmaisakna tawh suahtakna lampi khat hong vaihawm sak hi.\nLeitung mite in mawhna a mai nadingin tua mawhna ii a thu a khiap sawm laitakin Pasian in mawhna khiam loin mawhna pen mawhna zah mah in koih-a tua mawhna ii ahong kalh daan thuak ding pen tangmi khat pa hong thuak sakna tawh i mawhnate a mai nadingin hong vaihawm hi.\nHih tangmi pen Zopau-in mi thumna pa (a third party) kici hi. Mi khatna (the first person) pen thukhenpa hi-in mi nihna (the second person) pen nang le kei hi-in mi thumna (the third person) pen nang le kei bang mawhnei mi thukhenna a thuak dingte’ tang dinga hong ding Pa ahi hi. Pasian le eite’ kikal ah lemna hong bawl sak dingin i Topa Jesuh Khrih in mithumna (the third person) mun hong laksak hi. Ama ut tawm thu hi.\nTopa aw lungdam mahmah ung ei, Topa kote’ tang dingin nong din sak. Tua ahih manin Pasian in thu a khen ciangin thumaan thutang-in khen tawntung ahih manin mawhna khiam thei lo hi. Mawhna khiam loin mawhna pen mawhna zah mah in la-in kipsak zaw-a tua mawhna ii a daan thuak ding zah zong khiam loin a Tapa thuaksakna tawh eite a hong itna a hong lak ahi hi.\nLeitung thukhen Pa ahi Pasian in ama’ sianthona le thutanna nusia-in hong guum gup lo hi. Thutang-a thukhen pa in eite ong mawk hehpih thei lo hi. Ahi zongin Pasian in hong hehpih-in hong gum thei hi. Bangci bang in (How?). A Tapa Khrih in eite’ tang dingin tawntung mawhna thamanh hong thuak sak khin hi cih thu na up leh tua tangmi pa tungtawnin Pasian’ gupna, hotna, hehpih khua-ngaihna na ngah thei hi. Pasian in mawhnei mite tangin a Tapa hong sihsakna pen a thutang Pasian ahihna hi a, tua tangmi pa hangin eite i suahtak theihna pen Pasian in nang le kei hong hehpih theihna lampi ahi hi.\nLeitung thukhen zumte in mi khat a suahtak sak nopteh a mawhna mu na pi pum gup-in suak ta sak thei hi. Pawl khatte leuleu in a mawhna kimu ding hi na pi, sum golhguk nekna tawh a mawhna khiamkhiamkhiam-in a thu bei sak hi. Thukhen pawlkhatte leuleu-in tangmi khat in thuak lawh lopi-in migilopa mawhna daan pan suakta sak pong mawk thei uh hi. Ahi zongin Pasian in nang le kei hong suahtak saknop teh thumaan thutang tawh khen in hong suak ta sak thei hi. God could be just and yet merciful, merciful and yet just. I Mawhna za ah za kip sak. I thuak ding daan zong za ah za kip sak hi.\nTua te gel pan i suahtak theih nadingin Tangmi pa phabel Jesuh leitung mawhna puakhia sak, thuak sak hi. Tuni in mi pawlkhat in Jesuh bek lampi om lo hi. Gup ngah nading biakna dangte zong amau lampi ciat om ding hi ci-in hanciam sawm uh hi. Hi lo hi sanggam aw, Lampi Jesuh lo lamdang na zon leh Jesuh ong sial sak lampi sangin a baihzaw gup ngah nading le Pasian’ kiang tun nading na mu kei ding hi. Jesuh bek mah a lem pen hi. Pa aw kote’ tang dingin ka Topa uh Jesuh nong sih sakna tawh thu nong khensak zia mahmah lungdam lua ung Topa aw… Evan. Suangh Dal\nPrevious: Na phawk khahiam? ~ Job Cinpi\nNext: Zomi PESTEL Talk nuamtak kizo\nLengtong Late ka khumcil thu (azom)


url: =Tua the Chin Hills Regulation Act ii deihna bulpi bang hiam cihleh feudalism akici ukpi-ngeina tawh ki-ukna hi-a, ukpi te’n amau ukna gam sung teng ah, siahtung siahphei, saliang sapa, tuktha khaltha kai hi. Hausa zong ukpite’n apiak peuh hausa suaka, gam bup ukna pen amasa in hausa, tua khit ciangin ukpite, vuandokte, vuandok tung ah mangpi, mangpi tungah menzi cih bangin ki-uk a tua menzi pen Zomigam ah koihlo-in Kawlgam, Magway khua ah koih hi. Tua ahih manin, hih feudalism ki-ukna Zomigam ah kiphiat hen ci-a, Magway menzi zum-a ava gen ngei Pu Suang Khaw Kam zong, tua Magway khua ah va si ngei hi.\nTu-a i Zomi Nam Ni pen, 1948 kum, January 4, zingsang lam nai 4:20 hun in, gambup suahtakna i ngah khit ciangin, President masa pen ahi Sao Shwe Thaike Falam ah ong pai-in, ama om sung mah in Zomi Nam Buppi kikhopna kibawl a, tua kikhoppina ah Pu Thang Za Kai (Subidar) in, ” Ukpi ngeina bei hen, gambup suahtakna kingah khin a democracy tawh ki-uk ta ahih manin, Zomigam ah zong, democracy ngeina tawh ki-uk ni “ cih thu sung a, mipi’n thukimpih maw thukimpihlo cih thu, tu-le-ding in khentat uhi. Akikhawm mi buppi 5000 val pha sung pa’n, atamzaw thamin thukimpih in, mi 17 in thukimpih lo bek hi. Tua ahih manin, 1948, February 20 in pen Zomi buppi gualzawh ni, Zomi buppi suahtak ni, Zomi buppi democracy ngah ni, ahih manin, ZOMI NAM NI akici hi. Lam khat ah ukpi ngeina apiangsak The Chin Hills Regulation Act asih ni ahi hi.\nHi bangin mipi’ deihna tawh The Chin Hills Regulation Act kiphiat khia-a, mipi deihna democracy tawh ki-uk theihna dingin, Chin Special Division Act kibawla, tua upadi tawh i Zomigam ki-uk i hih manin, siahtung siahphei om nawnlo, tuktha khaltha om nawnlo, saliang sapa om nawnlo–in, hausa upa zong, mipi teelte bek in hausa sem thei hi. Khua nga khua guk bang kigawm in khawk khat in kiseha, tua khawk sunga hausateng in khawk-uk ding teel leuleu uhi. Tua ahih manin, ZOMI NAM NI apian’ khit ciangin, i gam sung ki-uk dan pen, khua hausa khua-sung mipi’n teel hi; tua mipi teel hausatengin khawkuk teel leuleu uhi.Tua khawk-uk khit ciangin, vuandok, vuandok khit ciangin mangpi, mangpi khit ciangin, menzi hi-a, tua Zomigam uk menzipa pen Magway ah om nawnlo-in, tua hun lai-a Zomigam khuapi ahi Falam ah om hi.\nZomigam Zumpi pen Zangkongah kikoih hi. Hi banga mipi’ deihna tawh akiphiat lohna gam, India gam bangah tu lai taka, Manipur State sunga om, Behiangzang, Tonglawn khua cihte, tuni dongin, tua The Chin Hills Regulation Act om lai ahih manin, hausate’n akhua, atui tungah siahkai laia, agam leitang tungah zong tuni dong thunei lai hi. Zomigam ah Zomi Nam Ni apian’na dinga avaihawm party in KSVP akici (Khamtung Suahtak Vaihawm Pawlpi) hi-a, amakaite inMaha Thray Sithu Capt. Mang Tung Nung leh Pu Thang Khaw Kai ahi uhi. Mi Nam Ni i gen ciangin, ani thu bek ngaihsun lo-in i mi nam zong ngaihsut ding kisam hi.\nTV sunga ka thugenna ah, tang tawng pek pan a, ki-pan in, Zomi i kici hi, ci zo ing. Chin kici nam min pen Mikang Kumpi ong piak hi-a, sal hihna pana kingah min hi ka ci hi, min man hilo ka ci hi. Banghang hiam cih leh ei phuah hilo, ei theihloh kal a ong kipia min ahih manin, i theihloh kal in Chin-te ci-in lai ong kigelh san san a, ahi zongin e’n phawklo-in om san san hanga, khua i phawk zawk deuh, lai i gelh theih zawk deuh ciangin, i biak Pasian bulphuh in i minam min ding Tedim gam, Khuasak khua ah 1953 kum in i phuak hi. Tua hun pen Khuasak Golden Jubilee kici-a, Pu Thuam Hang leh Pu Pau Suan te tapidaw suah zawh kum sawmnga acin kum cihna hi.\nTua khawmpi-ah, i gambupa tui-phum teng kikhopna hi-a, i minam buppi tuiphum kipawlna ding ahih manin, i lawm tuiphum dangte, Kachin, Karen cih te mah bangin ei zong minam min tamsak dingin min kiphuaka, tua laiah Rev. Sang Fen in ” Mun khempeuh ah Zo cih kammal om kawikawi hi; Tedim ah om hi, Falam ah om hi, Halkha ah om hi; Matupi, Kanpetlet, Mindat leh Paletwa te ah zong om hi, Asho zong Zo cihna mah hi; tua tham lo-in Yaw cih zong Zo cihna mah hi; tua ahih manin i minam min dingin ZOMI ci ni; i kipawlna pen ZOMI BAPTIST CONVENTION ci ni,” ci-in thusunga, anial om loin avekpi thukim in kikipsak hi: kikipsak bek hilo-in, tua hun laitaka BBC, GS asem Dr. Sowards in hih ZOMI min pen i biak Pasian tungah, akiptawntungna ding, Pasian in azat min ahih na ding apna thu ongngetsak in, thupha ong piaksak hi. Ei minam min ding a i biak Pasian tunga ki-ap min dang om lo hi; tua ahih mah bangin, ZOMI min tawh nasepna khempeuh Pasian in ong ompih hi. Tua ahih main, i minam ni zong ZOMI NATIONAL DAY cih ding hi zaw hi.\nHih ZOMI NAM NI (ZOMI NATIONAL DAY) pen amasa in, Pu Zahre Lian in ama suah ni tawh laih nuam a, laihzo lo hi. General Ne Win in zong Pyine (_ynfe,f) lakni tawh laih nuam a, mipi’n saangzo lo hi; tu’n zong SPDC in Pyine (_ynfe,f) Ni ding mah in, hih den a, ahih hang mipi’n saangzo lo hi hang. Bang hang hiam cih leh ZOMI cih min pen akip, akho dinga Pasian tunga i ap sa min, eima phauhsa min ahih hang hi.Upate’n, “ La in ah thu hi: thu in ah la hi,” acih mah bangin atunga i thugenteng lain sa ni:


url: =Room Rental, in Macpherson / Potong Pasir | PropertyGuru Singapore\n56 Results of Room Rental, in Macpherson / Potong Pasir.\n56 Property for rent in Singapore, Room Rental, in Macpherson / Potong Pasir\n19A Tai Thong Crescent *Potong Pasir co-living room for rent* *fully furinished*\nThere are 56 Properties For Rent, In Macpherson / Potong Pasir, you can find the right HDB room rental, condo room rental and landed house room rental suitable for your room rental needs. There is an abundance of room rental listings for you in PropertyGuru, whether you are an expat or a student on a budget.


url: =Muanpu leh Manno – 2 ~ Hau Za Cin :: ZOMI DAILY\nposted on 22 August 2015 at 6:00 pm Lomkholna: Article, Hauzacin\nMuanpu leh Manno – 2\nZankim 12 ciang a nu zuntha in a thawh leh Manno phone gei ah ihmu mu:\n“Manno, bang dinga phone gei ah ihmu na hia?”\n“Aw hi maw”\n“Tho o, na lupna ah va ihmu o, denin sawt kiho lua maw, na u Muanpu maw?”\n“Ka u Muanpu himah ei Nu. Va lumta ning ei.”\nHun sawtpi hong kivei a, pakkungte pak dingin kithawi a, kawlsing nangawn a zik dawn ah pak siuhseuh hi. Khuakhal huih hong hat semsem a, khuadang pan lohalna meikhu hi ding tawh kibangte in khuasung hong tuam ciangin tung sunni takpi kimu theilo in galkhua zong kimu banlo hi. Tua bang hun ciang Manno adingin a u Muanpu lenna bangzaha gamla hi ding hiam cih pen ngaihsut batloh tawh kibang hi. Himahleh a lungsim ngaihsutna leh huihnungte in tua meikaite semmang zel a, a itna a khahsuah tuan kei hi.\nNitak khat a lawmnu tawh lasin ding ciin a kithawi laitak uh a u Muanpu kiang pan phone hong pai kik a, a kiho uh hi.\n“Na u Muanpu hing ei”\n“U Muanpu, u Muanpuuuuuu”\n“Damdam maw Manno. Nunga kiho laiin ka phone card hong bei ziau a, ka gennop tampi gen manlo hi ing.”\n“Kei zong maw ka gen ding tampi omlai hiven… amasa pen ah maw… kong ngai lua!”\n“A nihna bang?”\n“A nihna ah maw… kong ngailua hi leleu”\n“Tua leh a thumna eleh?”\n“A thumna zong maw KONG NGAI LUAAAAAA….”\n“Ha ha ha…. Manno, kei zong tuamah kong ci hi. Nang bekmah kong ngaih hiteh. Nang bek mah ka lungsim ah omteh. Ka zinkhiat ni pan kipat tuni dong kong phawk daannnnnn…”\n“Lungdam lua ing u Muanpu”\n“Manno, ka omna ka tunzawh tun nasep ding a ngah hita ing. Tua mana hong hopih hi ing. Nasep ka ngah hang khasum ngah nailo ka hihteh tu nitak zong i phone pen a card a bei ciang hong kitat ding hi aw…. hong theisiam in aw. Khasum ka saang cian bel i ut teng i gen khit masiah a bei nawnlo ding phone card tampi man khat hong lei ning maw”\n“Hilua ei u Muanpu. Nang zong migam milei ah haksatna tampi thuak in maizum gilkial nangawn kitheihmawhbawl in nasep na zon kul a, i dam naak leh ni khat ni ciang Topa in hong kimusak kik ding hi. Tua manin i gen ut khempeuh gen nuam mah leng hun leh sumin hong cinlo ding ahih manin hong theisiam ing. Kei ka gen ut khempeuh gen ding ci leng phone kitat thei nawnlo ding a khau khung nuam hiveng! Ha ha….”\n“Ha ha ha…Manno, na ciamnuih siam luat mahmah zong kong ngaihna khang hi. Na lungsim ciimna leh pilna, na khuamuhna kilang kasa hi. Kei leltak hizaha nong it ka lungdam lua”\n“U Muanpu, kei pil peuhmah lo ka hi aw. Nang kong delhdelh ciang a kilawm a kituak ding zong ka gensiamloh ding a dahlua hi ing.”\n“Manno, nang ann na nekhin ta hiam? Ko bel zan nai 9 hita.”\n“Ne khin mah ung ei u Muanpu. Ko kiangah nai 7 hipan hilo maw. Khangno la sin ding ci uh a, lawmte kithawi ngeingai hiven. Nong sinpih dia?”\n“Himaw, utmah sing e. Ka mitkha in i lasin khopna mun te mu zuaizuai ing”\n“Nang om hilecin, na datmei taang mahmah tawh kipaikawm dinga, vok ek, bawng ek sikkhak ding kikihtalo mah ding hiven. Tun bel nanglo in ka tonpih ding zong omkei ei”\n“Kei zong nang tawh tonkhawm nuam peuhmah ing. Nung kum khangno khoppi laia nitak sim lasin i pai, khoppi ciang kikhop i kiton, kikhop tawp fellowship tawp ciang na inn vuah kong khak, na nu niangtui bawl i dawn kawma i holimte khawng ka mitkha in mu ing…..”\n“U Muanpu, hong lungzuangsak lua teh, tua te na genciang, kei, kei bek ka khitui na luangluang hiven… ken i kikholhna phualte, i tonkhopna lampite, khoppi laia i tutna tutphahte ka muh ciang na mel mu in hong lungzuangsaklua hiven…. u Muanpu aw…. (khitui hong luang ziahziah a)..”\n“Manno, kap kei in, kei zong kong ngaihna ka lungzuannate ka kidek teta hi. Lungzuan khuangaih in ngaihsun ding hileng i thanem dinga, mailam kalsang kisuan zolo ding hi. Kithakhauhsak in maw.”\n“Himah ei u Muanpu. Hong ngailua kahih cianga ka khitui hong luang kha hi. Nang ading bekin ka pumpi, ka lungsim khempeuh kong ki-ap hi. Nang zong keilo kuamah na mitsuan ken maw…”\n“Theisiam ing, Manno.”\n“Manno, nang banga picing leh itna nei kong tuahkhak hampha kisa ing. Na nu leh pa in hong zahpih khak ding bel lau mahmah ing.”\n“U Muanpu, nang lungsim picin manin kei picing nong sa a, nangma nong pattah dandan hi ing. Nang banga picing pasal tawh ka kitheihkhak kei, hampha kisa zaw ing. Ka nu leh pa in nang hong it peuhmah hiven. Midang khawng nong ngaihsan ding lau peuhmah uh hizaw.”\n“Kei bang leltak hong telsiam thei nu leh pa nei na hih manin kei a hampha hi ing. Ka hihna ciangciang hong telsiama hong maizumsaklo na nu leh pa ka zahtak mahmah hi. Tua bang nu leh pa hoih na neih leitungah a hampha numei khat hi teh ka ci hi…”\n“Na kamsiam bek ahi zong nong phat, nong pahtawina lungdam ing u Muanpu. Ka nu leh pa in ‘Na u Muanpu a damzel na, hong hopih zel na, na kiho zel uh hiam,’ khawng hong ci zel uh hi…. ken kiho zel mah ung, aman hong phone ciang simloh ken lah phone theilo ing a, ka ci hi.. (you have one minute left)… bang e u Muanpu…”\n“E, i card a bei ding hizelta, minit khat na neilai aci hi.”\n“Aw himaw……. ka gen masak ding bang thei keng e?”\n“Manno, i omna ciat ah Topa in hong kem dinga, nikhat ni ciang i tup i sawmna gamah… (tut tut tut…)… halo, halo, halo….”\n[Nu ei Manno aw, hong hopih nuam lai sing maw. Ka phone card leite lah ka neihzah khempeuh bei kikiuh lianga kong hanciam hiven maw. Ka sun ann nek ding, ka nitak ann nek ding nangawn ne ngamlo, siit vilvel a nang tawh kihona ding phone card ka lei hizezen hiven maw… Manno…]\n“Halo halo…. tut tut tut……. kitat leleuta…”\n[U Muanpu aw, hong ngai sing maw… nang zong na heina gamzangah Sian in hong siamin zotang bang damin sepna bawlna khempeuh ah matut daupaina hong pia henla, nikhat ni ciang lungdam maitai mel kimu kik dingin hong kem hen. Hong it lua ing, hong it lua ing. Hong ngailua sing maw, na it, na nau Manno hiveng…]\nPrevious: Ka up Pa kathei hi\nNext: Tate laisim lunggulhna bangci piakding ~ Carey Suante


url: =Siamsin Dictionary hawmkhiatna vai lungdam kohna :: ZOMI DAILY\nposted on 2 November 2017 at 7:11 am Lomkholna: News, Zomi\nZogam leh Zomi ading in a kua mapeuh in itna taktawh i piakkhiat sumte hang in tu-in Zogam khuapi tuamtuam te ah kihawm khia zo taktak ta ahih manin i biak Pasian minphat masa hang. Tua ciang hih Siamsin Dictionary bu hawm khiat theih na ding in vai khempeuh ah a kipat pan akihawmkhiat khitdong hongpan pih Dr Go Cin Zam (Dr Zam Bawi) tung ah nakpi tak in lungdam na i kophapha hi.\nLaibu pen leiziau tawh kingah lo-in khet tawm kullai ahih manin a manlah mahmah kawm kalah,vai khempeuh hong vansak bek thamlo in, laibu lei nading a masum ong siah tangial ahih manin Topan agim atawl nate thupha namkim tawh na thukiksak ta hen.\nTuaciang laibu vaimah hongbuai pih ahi Pu Thang Za Tuan PhD tungah zong nakpih in lungdam i ko hi.Vai tuamtuam khatmah hong buaipih mahmah khat ahi Lia, Cing Van Kim tungah zong lungdam nalian pi i ko hi.\nTuaciang hih laibu leizawh nading in US gamsung mun tuamtuam om neihsa sum leh paai tawh ma apang khempeuh Pasian kiang pan hongpai cidamna lawhcinna, daupaina thupha namkim in hongtuam ciat ta hen. ZZP min tawh a khat vei na minam ading na sepna pen nuam takin kizo thei ahih manin, a nih vei nading kigel kik leuleu ding hi.\nLabu ki hawm khiatna khua te leh Sang minte\n(1) Tedim BEHS No 1 ah Bu 8\n(2) Tedim BEHS No 2 ah Bu 8\n(3) Tedim BEHS (B) ah Bu 4\n(4) Tonzang BEHS ah Bu 7\n(5) Cikha BEHS ah Bu 6\n(6) Thuklai BEHS ah Bu 3\n(7) Gamngai BEHS ah Bu2\n(8) Khaikam BEHS ah Bu 2 Avek pi gawm Bu 40 hi.\nRelated: Zomi Online Dictionary tangthu\nHih sangpi teng bek ah kihawmzo phot a, kawlgam sum in 600,000Ks val bei hi.\nLungdam note tawh minam ading in ma a pang khawm,\nZomi Zuun Pawl (ZZP)\nPrevious: All Saints’ Day – Misiangtho-te’ ni (November 1st)\nNext: Tulaai Leitung Thuthang tuamtuam te Updates (Nov 01)